θεωρία συντακτικού

θεωρία συντακτικού


ενότητα 14η
πρόταση

ορισμοί
· Πρόταση είναι το συντομότερο κομμάτι του λόγου που εκφράζει κρίση, επιθυμία ή συναίσθημα.

· Περίοδος είναι μία μόνο πρόταση ή μια σειρά από προτάσεις, που το σύνολό τους εκφράζει ένα τέλειο νόημα. Στο τέλος κάθε περιόδου μπαίνει τελεία, θαυμαστικό ή ερωτηματικό.

· Ημιπερίοδος είναι ένα τμήμα μιας περιόδου που αποτελείται από μία ή περισσότερες προτάσεις και εκφράζει ένα τέλειο νόημα. Οι ημιπερίοδοι χωρίζονται μεταξύ τους με άνω τελεία. 

σύνδεση προτάσεων

Α. Παρατακτική σύνδεση

Παρατακτικές λέξεις

ορισμός

Παρατακτικές ονομάζονται οι λέξεις (σύνδεσμοι) που συνδέουν όμοιες ή ισοδύναμες μορφές λόγου (περιόδους, ημιπεριόδους, προτάσεις και όρους πρότασης).

Είναι οι εξής:

α. Συμπλεκτικοί σύνδεσμοι: τέ, καί, οὔτε, μήτε, οὐδέ, μηδέ.

β. Διαζευκτικοί σύνδεσμοι: ἤ, εἴτε, ἤτοι, ἐάντε, ἄντε, ἤντε.

γ. Αντιθετικοί σύνδεσμοι: ἀλλά, ἀλλὰ μήν, ἀτάρ, δέ, καὶ μήν, καίτοι, μέν, μέντοι, μήν, ὅμως, οὐ μήν ἀλλά.

δ. Ο αιτιολογικός γάρ.

ε. Συμπερασματικοί σύνδεσμοι: ἄρα, δή, δῆτα, οὖν, γοῦν, τοίνυν, οὔκουν, οὐκοῦν, τοιγάρτοι, τοιγαροῦν.

είδη παρατακτικής σύνδεσης

1. Συμπλεκτική παράταξη
α. Καταφατική:

· απλή σύνδεση: τέ, καί.

· σύνδεση με έμφαση: καί-καί, τέ-καί, τέ-τέ.

β. Αποφατική:

· άρνηση και στα δύο μέρη: μήτε-μήτε, οὔτε-οὔτε, οὔτε-μήτε, μήτε-οὔτε.

π.χ. Ἐν ὀργῇ μήτε τι λέγε μήτε τι πρᾶττε.

· άρνηση στο ένα μόνο μέρος: καὶ οὐ, καὶ μή, οὔτε-τέ, μήτε-τέ .

π.χ. Ὑμεῖς ἠδικήσατε καὶ οὐχ ἡμεῖς.

Ὤμοσαν μήτε προδώσειν ἀλλήλους σύμμαχοί τε ἔσεσθαι.

γ. Επιδοτική: σ' αυτή, δύο μορφές λόγου συμπλέκονται κατά τέτοιο τρόπο, ώστε το δεύτερο σκέλος να έχει μεγαλύτερη βαρύτητα από το πρώτο. Διακρίνεται σε:

· καταφατική: οὐ μόνον -ἀλλά, μή μόνον -ἀλλὰ καί, οὐχ ὅτι -ἀλλὰ καί, μὴ ὅτι -ἀλλὰ καί.

π.χ. Οὐ μόνον ἔλεγεν, ἀλλὰ καὶ ἔπραττε.

· αποφατική: οὐχ ὅπως -ἀλλ'οὐδέ, μή ὅπως - ἀλλ' οὐδέ, οὐχ ὅτι - ἀλλ' οὐδέ, μή ὅτι - ἀλλά μηδέ.

π.χ. Οὐχ ὅπως τῆς κοινῆς ἐλευθερίας μετέχομεν ἀλλ' οὐδὲ δουλείας μετρίας ἠξιώθημεν.

· μεικτή: οὐχ ὅπως - ἀλλὰ (καί), οὐ μόνον ἀλλ' οὐδέ, μὴ ὅτι - ἀλλ' ὅτι μή.

π.χ. Ἡ δὲ γῆ οὐχ ὅπως τινὰ καρπὸν ἤνεγκεν, ἀλλὰ καὶ τὸ ὕδωρ ἐν ἐκείνῳ τῷ ἐνιαυτῷ ἐκ τῶν φρεάτων ἐπέλιπεν.

σημασίες του καί

α. Συνδετικός: συνδέει όμοιες προτάσεις ή όρους.

β. Προσθετικός: (= ακόμα, επιπλέον). Προσθέτει κατι αξιόλογο στα προηγούμενα.

π.χ. Ἐθεώρει τὸν ἀγῶνα καὶ Κῦρος.

γ. Μεταβατικός: βρίσκεται στην αρχή περιόδου ή ημιπεριόδου και δηλώνει μετάβαση από τα προηγούμενα. Συχνά εισάγει παράδειγμα, συμπέρασμα, αιτιολογία.

π.χ. Ἐνταῦθα ἔμειναν ἡμέρας τρεῖς · καὶ Κύρῳ παρῆσαν αἱ νῆες.

δ. Επιδοτικός: ( = ακόμα και, έστω και). Δηλώνει αύξηση, έξαρση μιας έννοιας.

π.χ. Ἀνάγκα καὶ θεοὶ πείθονται.

ε. Εναντιωματικός: συνοδεύει εναντιωματική μετοχή.

στ. Ομοιοματικός: ( = όμοια, ακριβώς) βρίσκεται μετά από επίθετα ή επιρρήματα που δηλώνουν ισότητα, ταυτότητα, ομοιότητα.

π.χ. Κλίμακας ἐποιήσαντο ἴσας καὶ τῷ τείχει.

2. Διαζευκτική παράταξη
α. Απλή διάζευξη, χωρίς έμφαση: ἤ.

π.χ. Χρῶ τοῖς εἰρημένοις ἤ ζήτει βελτίω τούτων.

β. Εμφατική διάζευξη: ἤ -ἤ, ἤτοι - ἤ, ἤ -ἤ καί.

π.χ. Ἤ λέγε τι σιγῆς κρεῖττον ἤ σιγὴν ἔχε.

γ. Αδιάφορη σύζευξη ισοδύναμων μερών: εἴτε -εἴτε, ἐάντε - ἐάντε, ἄντε - ἄντε, ἤντε - ἤντε, εἴτε - ἤ.

π.χ. Εἴτε Λυσίας ἤ τι ἄλλος πώποτε ἔγραψε.

3. Αντιθετική παράταξη
α. Απλή αντιθετική σύνδεση: μέν, δέ, μέν -δέ, ἀλλά, ἀλλ' ἤ.

β. Επιδοτική αντιθετική σύνδεση: σ' αυτή το δεύτερο σκέλος παρουσιάζεται ως σημαντικότερο από το πρώτο. Με τους συνδέσμους: οὐ μόνον/ μὴ μόνον/ οὐχ  ὅτι/ μὴ ὅτι - ἀλλὰ καί (κατάφαση και στα δύο μέρη), οὐχ ὅπως/ μὴ ὅπως/ οὐχ ὅτι/ μὴ ὅτι - ἀλλ' οὐδέ/ ἀλλὰ καί (άρνηση και στα δύο μέρη).

π.χ. Οὐ μόνον ὁ γέρων δὶς ἂν παῖς γίγνοιτο, ἀλλὰ καὶ ὁ μεθυσθείς.

Οὐχ ὅπως χάριν αὐτοῖς ἔχεις, ἀλλὰ καὶ ἀντιπράττεις.

4. Αιτιολογική παράταξη
· Γίνεται κυρίως με τον αιτιολογικό σύνδεσμο γὰρ και σπάνια με τους ἐπεί και ὡς. Ο γὰρ δεν μπαίνει ποτέ εντελώς στην αρχή μιας πρότασης, αλλά πάντα μετά μια ή και περισσότερες λέξεις.

· Οι ἐπεί και ὡς εισάγουν κύρια πρόταση, όταν είναι στην αρχή περιόδου ή ημιπεριόδου  και δεν ακολουθεί κύρια πρόταση.

· Οι παρατακτικοί αιτιολογικοί σύνδεσμοι συνδέουν μόνο περιόδους ή ημιπεριόδους και ποτέ προτάσεις ή όρους προτάσεων.

5. Συμπερασματική παράταξη

· Η συμπερασματική σύνδεση γίνεται με τους συμπερασματικούς συνδέσμους, οι οποίοι συνδέουν περιόδους ή ημιπεριόδους και εισάγουν συμπέρασμα που προκύπτει από τα προηγούμενα.

· Οι σύνδεσμοι ἄρα, δή, οὖν, γοῦν, τοίνυν βρίσκονται πάντα μετά την πρώτη τουλάχιστον λέξη της πρότασης.

Β. Υποτακτική σύνδεση

Γίνεται με:

1. Υποτακτικούς συνδέσμους, που είναι οι εξής:

· Ειδικοί: ὅτι, ὡς.

· Ενδοιαστικοί: μή, μή οὐ.

· Αιτιολογικοί: ὅτι, διότι, ὡς, ἐπεί, ἐπειδή, εἰ.

· Τελικοί: ἵνα, ὅπως, ὡς.

· Αποτελεσματικοί ή συμπερασματικοί: ὥστε, ὡς.

· Υποθετικοί: εἰ, ἐάν, ἤν.

· Εναντιωματικοί: εἰ καί, ἄν καί, ἤν καί.

· Παραχωρητικοί: καί εἰ, καί ἄν, κἄν, οὐδ' εἰ, οὐδ' ἄν, μήδ' εἰ, μήδ' ἐάν.

· Χρονικοί: ὡς, ὅτε, ὁπότε, ἐπεί, ἐπειδή, ἔως, ἄχρι, μέχρι, πρίν, ἡνίκα, ὁπηνίκα, ὁσάκις, ὁποσάκις, ὅταν ὁπόταν, ἐπάν, ἐπειδάν.

2. Αναφορικές αντωνυμίες και επιρρήματα.

3. Ερωτηματικές αντωνυμίες και επιρρήματα.

είδη προτάσεων

1. Ως προς το περιεχόμενο:

α. Κρίσεως: εκφράζουν κάποια κρίση ή σκέψη. 

π.χ. ῾Η Νάξος ἐστὶ νῆσος.

β. Επιθυμίας: εκφράζουν κάποια επιθυμία. 

π.χ. Μή ἀποστερήσητέ με τούτου.

γ. Επιφωνηματικές: εκφράζουν χαρά, λύπη, θαυμασμό, έκπληξη. Σ᾿ αυτές συνήθως παραλείπεται το ρήμα. 

π.χ. ῾Ως καλὸς μοι ὁ πάππος.

δ. Ερωτηματικές:
 π.χ. ῎Αρτι δὲ ἥκεις ἢ πάλαι;

ε. Αρνητικές ή Αποφατικές: αυτές που εκφράζουν άρνηση. Οι προτάσεις κρίσεως εκφέρονται με το οὐ  και οι επιθυμίας με το μή. 

π.χ. Οὐκ ἀρνοῦμαι ταῦτα.

Μὴ βλάπτε μηδένα.

στ. Καταφατικές:  αυτές που δεν εκφράζουν άρνηση.

* Κάθε πρόταση κρίσεως, επιθυμίας ή ερωτηματική μπορεί να είναι καταφατική ή αποφατική.

2. Σχέσεις μεταξύ προτάσεων:

α. Κύριες προτάσεις: είναι οι προτάσεις που μπορούν να σταθούν μόνες τους στο λόγο χωρίς να εξαρτώνται από άλλες προτάσεις. 

β. Δευτερεύουσες ή εξαρτημένες προτάσεις: είναι οι προτάσεις που δεν μπορούν να σταθούν μόνες τους στο λόγο και εξαρτώνται από  κύρια πρόταση της οποίας συμπληρώνουν το νόημα. 

γ. Οι δευτερεύουσες προτάσεις είναι δέκα ειδών: ειδικές, αιτιολογικές, τελικές, υποθετικές, παραχωρητικές ή ενδοτικές, χρονικές, συμπερασματικές ή αποτελεσματικές, ενδοιαστικές, πλάγιες ερωτηματικές και αναφορικές.

Διακρίνονται σε:

α. Ονοματικές: είναι οι δευτερεύουσες προτάσεις που μπορεί να λειτουργούν στο λόγο ως υποκείμενα, αντικείμενα ή επεξηγήσεις. Σ᾿ αυτή την κατηγορία ανήκουν οι ειδικές, οι ενδοιαστικές, οι πλάγιες   ερωτηματικές και μερικές από τις αναφορικές προτάσεις.
β. Επιρρηματικές: είναι οι δευτερεύουσες προτάσεις που λειτουργούν στο λόγο ως επιρρηματικοί προσδιορισμοί. Σ᾿ αυτή την κατηγορία ανήκουν οι αιτιολογικές, οι χρονικές, οι υποθετικές, οι εναντιωματικές, οι τελικές, οι συμπερασματικές και μερικές από τις αναφορικές προτάσεις.

ειδικές προτάσεις
ορισμός

Ειδικές λέγονται οι δευτερεύουσες προτάσεις που εξειδικεύουν και αποσαφηνίζουν το αόριστο νόημα του ρήματος της κύριας πρότασης ή κάποιου άλλου όρου της κύριας πρότασης. Είναι προτάσεις κρίσεως και έχουν άρνηση οὐ.

εισάγονται
α. ὅτι: δηλώνει κάτι αντικειμενικό και βέβαιο. Μεταφράζεται: ότι, πως.

β. ὡς: δηλώνει κάτι υποκειμενικό ή αβέβαιο. Μεταφράζεται: ότι κατά τη γνώμη μου, ότι τάχα, ότι δήθεν.

εξαρτώνται 

από ρήματα λεκτικά (λέγω, ἀγγέλλω, δηλῶ, διδάσκω), αισθητικά (ἀκούω, ὁρῶ, αἰσθάνομαι), δεικτικά (δείκνυμι), γνωστικά (γιγνώσκω, οἶδα) ή από εκφράσεις με ανάλογη σημασία (παρέχω ἐλπίδα, φανερόν ποιῶ).

συντακτική θέση
α. Αντικείμενο: σε προσωπικά ρήματα με την παραπάνω σημασία.

π.χ. Λέγει ὡς ὑβριστὴς εἰμι (λέει ότι δήθεν είμαι αλαζόνας).

β. Υποκείμενο: σε απρόσωπα ρήματα ή απρόσωπες εκφράσεις με την παραπάνω σημασία (λέγεται, ἀγγέλλεται, δῆλόν ἐστι).

π.χ. Οὐ γὰρ ἠγγέλθη αὐτοῖς ὅτι τεθνηκότες εἶεν (γιατί δεν αναγγέλθηκε σ᾿ αυτούς ότι είχαν σκοτωθεί).

γ. Επεξήγηση: σε λέξεις με ασαφές περιεχόμενο που παράγονται από τα παραπάνω ρήματα.

π.χ. Λέγει δέ τοῦτον τὸν λόγον, ὅτι οὐκ ἔστιν παῦλα κακῶν (λέει αυτά τα λόγια, ότι δηλαδή δεν υπάρχει τέλος στις συμφορές).

δ. Επεξήγηση: σε ουδέτερο αντωνυμίας, κυρίως δεικτικής.

π.χ. Ταῦτα λέγω, ὡς τὸ παράπαν οὐ νομίζεις θεούς (αυτά ισχυρίζομαι, ότι δηλαδή καθόλου δεν παραδέχεσαι τους θεούς).

εκφέρονται
α. Οριστική: όταν δηλώνουν το πραγματικό.

π.χ. Σωκράτης λέγει ὅτι οὐκ ἀδικεῖ (ο Σωκράτης λέει ότι δεν διαπράττει αδικία).

β. Δυνητική οριστική: όταν δηλώνουν κάτι δυνατό στο παρελθόν ή το μη πραγματικό.

π.χ. Δῆλόν ἐστι ὅτι οὐκ ἄν προέλεγεν, εἰ μή ἐπίστευσεν ἀληθεύσειν (είναι φανερό ότι δε θα προέλεγε, αν δεν πίστευε ότι θα επαληθευόταν).

γ. Δυνητική ευκτική: όταν δηλώνουν το δυνατό στο παρόν ή στο μέλλον.

π.χ. ῎Ισως ἄν εἴποιεν ἄν πολλοὶ ὅτι οὐκ ἄν ποτε ὁ δίκαιος ἄδικος γένοιτο (πολλοί ίσως θα υποστήριζαν ότι ο δίκαιος δεν είναι δυνατόν ποτέ να γίνει άδικος).

δ. Ευκτική του πλαγίου λόγου: αντί οριστικής, όταν το ρήμα της κύριας πρότασης είναι σε ιστορικό χρόνο. Σ᾿ αυτή την περίπτωση δηλώνουν υποκειμενική γνώμη.

π.χ. ῎Εγνωσαν οἱ στρατιῶται ὅτι κενὸς ὁ φόβος εἴη (οι στρατιώτες ήξεραν ότι ο φόβος ήταν αβάσιμος).

Παρατήρηση: κάποιες φορές υπάρχει οριστική, αντί ευκτικής του πλαγίου λόγου, για να δηλωθεί κάποιο βέβαιο γεγονός.

π.χ. Περικλεῖ διαβεβηκότι ἤδη εἰς Εὔβοιαν ἠγγέλθη ὅτι Μέγαρα ἀφέστηκε (στον Περικλή που είχε ήδη περάσει στην Εύβοια αναγγέλθηκε ότι τα Μέγαρα είχαν αποστατήσει).

ισοδυναμούν
α. Ειδικό απαρέμφατο.

β. Κατηγορηματική μετοχή.

π.χ. ῾Ορᾷς ὅτι ἐγένετο πόλεμος.

῾Ορᾷς τὸν πόλεμον γενέσθαι.
῾Ορᾷς τὸν πόλεμον γενόμενον.

παρατήρηση
Οι εκφράσεις οἶδ᾿ ὅτι (βέβαια), εὖ οἶδ᾿ ὅτι (βεβαιότατα), δῆλον ὅτι (βέβαια, προφανώς), εὖ ἴσθ᾿ ὅτι (γνωρίζετε βέβαια) προέρχονται από ειδικές προτάσεις. Χρησιμοποιούνται ως βεβαιωτικά ή επεξηγηματικά επιρρήματα όταν:

α.  δεν ακολουθούνται από ρήμα.

π.χ. Οἱ νέοι παιδευθέντες βελτίονες ἔσονται δῆλον ὅτι (οι νέοι, αν εκπαιδευτούν, θα γίνουν καλύτεροι βέβαια).

β.  βρίσκονται ανάμεσα σε όρους άλλης πρότασης.

π.χ. ῞Απαντες οἱ ῞Ελληνες οἶδ᾿ ὅτι τῆς εἰρήνης ἐπιθυμοῦμεν (όλοι οι 'Ελληνες βέβαια επιθυμούμε την ειρήνη).

ενδοιαστικές προτάσεις
ορισμός

Ενδοιαστικές λέγονται οι δευτερεύουσες προτάσεις που εκφράζουν ενδοιασμό, δηλαδή φόβο μήπως γίνει ή δεν γίνει κάτι. Είναι κατά κανόνα προτάσεις επιθυμίας αλλά παίρνουν άρνηση οὐ, για να μη συγχέονται τα δύο μή (της άρνησης και ο εισαγωγικός σύνδεσμος).

εισάγονται
α. μή: δηλώνει φόβο μήπως γίνει κάτι κακό ή ανεπιθύμητο. Μεταφράζεται: μήπως, μη, να μη.

β. μή οὐ: δηλώνει φόβο μήπως δεν γίνει κάτι καλό ή επιθυμητό. Μεταφράζεται: μη δεν, μήπως δεν.

γ. ὅπως μή (σπάνια). Μεταφράζεται: μήπως.

εξαρτώνται 

από ρήματα ή εκφράσεις που δηλώνουν φόβο, δισταγμό, υποψία, επιφύλαξη (δέδοικα ή δέδια, φοβοῦμαι, ὀκνῶ, φυλλάττομαι, ὑποπτεύω).

συντακτική θέση
α. Αντικείμενο: σε προσωπικά ρήματα με την παραπάνω σημασία.

π.χ. Δέδοικα μὴ μάτην τὰ τοιαῦτα λέγωμεν (φοβάμαι μήπως μάταια λέμε τέτοια λόγια).

β. Υποκείμενο: σε απρόσωπα ρήματα και απρόσωπες εκφράσεις με την παραπάνω  σημασία (φόβος ἐστί, δέος ἐστί, κίνδυνός ἐστι).

π.χ. Κίνδυνός ἐστι μὴ μεταβάλλωνται καῖ γένωνται μετὰ τῶν πολεμίων (υπάρχει κίνδυνος μήπως αλλάξουν διαθέσεις και ταχθούν με το μέρος των εχθρών).

γ. Επεξήγηση: σε λέξεις με ασαφές περιεχόμενο που παράγονται από τα παραπάνω ρήματα.

π.χ. Πάντας κατεῖχε φόβος, μὴ οἱ θεοὶ βλάψωσιν αὐτούς (όλοι κατέχονταν από το φόβο μήπως οι θεοί τους βλάψουν).

δ. Επεξήγηση: σε ουδέτερο αντωνυμίας, κυρίως δεικτικής.
π.χ. Τόδε ἄδηλον παντὶ, μὴ πολλὰ σώματα κατατρίψασα ἡ ψυχὴ τὸ τελευταῖον αὐτὴ ἀπολλύηται (αυτό είναι άγνωστο στον καθένα, μήπως δηλαδή η ψυχή, αφού εξαντλήσει πολλά σώματα, στο τέλος και αυτή ίδια χάνεται).

εκφέρονται
α. Υποτακτική: όταν δηλώνουν φόβο για κάτι που θα συμβεί και είναι ανεπιθύμητο.
π.χ. ῾Υποπτεύομεν μὴ οὐ ἱκανοὶ ἀποβῆτε (φοβόμαστε μήπως δεν αποδειχτείτε αμερόληπτοι).

β. Ευκτική του πλαγίου λόγου: όταν το ρήμα της κύριας είναι σε ιστορικό χρόνο. Στην περίπτωση αυτή ο φόβος αναφέρεται σε γεγονός του παρελθόντος ή είναι υποκειμενικός φόβος. 'Οταν ο φόβος δεν είναι υποκειμενικός διατηρείται η υποτακτική ακόμα κι αν το ρήμα της κύριας είναι σε ιστορικό χρόνο.

π.χ. Ξενοφῶν ἔδεισε μὴ κακὰ γένοιτο τῇ πόλει (ο Ξενοφώντας φοβήθηκε μήπως συμβούν συμφορές στην πόλη).

γ. Οριστική κάθε χρόνου εκτός από μέλλοντα (σπάνια): όταν δηλώνουν φόβο για κάτι που είναι ήδη γεγονός.

π.χ. Φοβούμεθα μὴ ἀμφοτέρων ἅμα ἡμαρτήκαμεν (φοβόμαστε ότι έχουμε αποτύχει και στα δύο ταυτόχρονα).

δ. Δυνητική ευκτική (σπάνια): όταν δηλώνουν υποκειμενικό φόβο για κάτι πιθανό στο  μέλλον.

π.χ. Φοβοῦνται μὴ ματαία ἂν γένοιτο αὕτη ἡ κατασκευή (φοβούνται μήπως θα ήταν μάταιη αυτή η προετοιμασία).

ε. Δυνητική οριστική (πολύ σπάνια): όταν δηλώνουν φόβο για κάτι που δεν έγινε.
π.χ. ῾Οκνῶ μὴ περὶ τῆς Μακεδονίας ἂν κατέστησέ μοι τὸν λόγον (φοβάμαι μήπως       έκανε το λόγο μου σχετικό με τη Μακεδονία).

παρατήρηση
Οι ενδοιαστικές προτάσεις ήταν αρχικά κύριες προτάσεις. 'Ετσι μερικές φορές στην αρχή περιόδου ή ημιπεριόδου λείπει το ρήμα εξάρτησης και η πρόταση τίθεται φαινομενικά ως ανεξάρτητη. Σ᾿ αυτή την περίπτωση εκφέρονται με υποτακτική ενεστώτα ή αορίστου ή με οριστική μέλλοντα και εννοούμε ρήματα όπως ὅρα, σκόπει, φοβεῖσθε.

π.χ. ᾿Αλλά (φοβοῦμαι) μή οὐχ οὕτως ἔχῃ (αλλά -φοβάμαι- μήπως δεν είναι έτσι).

πλάγιες ερωτηματικές προτάσεις
ορισμός

Πλάγιες ερωτματικές λέγονται οι δευτερεύουσες προτάσεις που εκφράζουν κάποια ερώτηση σε πλάγιο λόγο. Δεν έχουν ερωτηματικό. Είναι προτάσεις άλλοτε κρίσεως και άλλοτε επιθυμίας και παίρνουν άρνηση οὐ ή μή αντίστοιχα.

είδη
1. Ολικής άγνοιας: η ερώτηση αφορά ολόκληρη την πρόταση και ζητείται άρνηση ή βεβαίωση όλου του περιεχομένου της. Η απάντηση είναι ναί ή οὐ. Διακρίνονται σε: 

α. μονομερείς, οι οποίες αποτελούνται από ένα σκέλος και
β. διμερείς, οι οποίες αποτελούνται από δύο σκέλη.

2. Μερικής άγνοιας: η ερώτηση αφορά μόνο έναν όρο της πρότασης.
εισάγονται
1. Ολικής άγνοιας:

α. μονομερείς: ερωτηματικό εἰ. Μεταφράζεται: αν.

β. διμερείς:   πότερον-πότερα ... ἤ = ποιο από τα δύο ... ή

εἰ ... ἤ = αν ... ή

εἴτε ... εἴτε = είτε ... είτε
εἰ ... εἴτε = αν ... είτε
2. Μερικής άγνοιας:

α. Ερωτηματικές αντωνυμίες: τίς, πότερος (ποιος από τους δύο), πόσος, ποῖος (ποιας ποιότητας), πηλίκος (ποιας ηλικίας), ποδαπός (από ποιο τόπο).

β. Αναφορικές αντωνυμίες: ὅς, ὅστις (ο οποίος), ὁπότερος (όποιος από τους δύο), ὅσος, ὁπόσος, οἷος (τέτοιος που), ὁποῖος (όποιας ποιότητας), ἡλίκος, ὁπηλίκος (όσο μεγάλος), ὁποδαπός (από ποιο μέρος).

γ. Ερωτηματικά επιρρήματα: ποῦ, ποῖ (προς ποιο μέρος), πόθεν (από πού), πότε, πῶς, πῇ (πού), πόσον.

δ. Αναφορικά επιρρήματα: οὗ (εκεί όπου), ὅπου, οἷ, ὅποι (προς τα εκεί όπου), ὁπόθεν, ὅθεν, ᾗ, ὅπῃ, ὡς, ὅπως.

εξαρτώνται 

από ρήματα που δηλώνουν ερώτηση, απορία, άγνοια, γνώση, σκέψη, φροντίδα, προφύλαξη, θαυμασμό, απόπειρα, λεκτικά (ἐρωτῶ, ἀπορῶ, θαυμάζω, σκοπῶ, λέγω, δείκνυμι, αἰσθάνομαι, γιγνώσκω, πυνθάνομαι κ.ά.).

συντακτική θέση
α. Αντικείμενο: σε προσωπικά ρήματα με την παραπάνω σημασία.

π.χ. Πρωταγόρας ἐρωτᾷ εἰ οὐκ αἰσχύνομαι (ο Πρωταγόρας ρωτά αν δεν ντρέπομαι).

β. Υποκείμενο: σε απρόσωπα ρήματα ή εκφράσεις με την παραπάνω σημασία (ἐρωτᾶται, φανερόν ἐστι, ἀφανές ἐστι, ἄδηλον ἐστι κ.ά.).

π.χ. ᾿Ερωτᾶται τί ἀγαθόν προσήνεγκεν τῇ πόλει (υπάρχει η απορία τι καλό προσέφερε στην πόλη).

γ. Επεξήγηση: σε λέξεις με ασαφές περιεχόμενο που παράγονται από τα παραπάνω ρήματα.

π.χ. ῾Η ἀπόκρισις ἡμῶν ἐρωτήσεως ἔτι δεῖται, περί ὅτου ὁ σοφιστὴς λέγει καλῶς (η απάντησή μας χρειάζεται επιπλέον διευκρίνιση, δηλαδή για ποιο πράγμα ο σοφιστής μιλάει σωστά).

δ. Επεξήγηση: σε ουδέτερο αντωνυμίας κυρίως δεικτικής.

π.χ. Τοῦτ᾿ αὐτὸ ἀπόκριναι, εἰ ἀληθῆ λέγομεν ἤ οὐκ ἀληθῆ (σ᾿ αυτό ακριβώς απάντησε, αν δηλαδή λέμε την αλήθεια ή όχι).

εκφέρονται
1. 'Οταν είναι προτάσεις κρίσεως:

α. Οριστική: όταν δηλώνουν το πραγματικό.

π.χ. ᾿Ερήσομαι ὅστις ἐστὶν ὁ διδάσκαλος (θα ρωτήσω ποιος είναι ο δάσκαλος).

β. Δυνητική οριστική: όταν δηλώνουν το δυνατό στο παρελθόν ή το απραγματοποίητο.

π.χ. Πυθοίμην ἄν τίνα ἂν ποτε γνώμην περὶ ἐμοῦ εἴχετε (θα μάθαινα ποια γνώμη       τέλος πάντων θα είχατε για μένα).

γ. Δυνητική ευκτική: όταν δηλώνουν το δυνατό στο παρόν ή μέλλον.

π.χ. ᾿Εβουλεύοντο πῶς ἂν τὴν μάχην συμφορώτατα ποιήσαιντο (συσκέφτονταν πώς θα μπορούσαν να διεξαγάγουν τη μάχη με τον πιο συμφέροντα τρόπο).

2. 'Οταν είναι προτάσεις επιθυμίας:

Απορηματική υποτακτική: όταν δηλώνουν απορία για το τι πρέπει να γίνει.
π.χ. Οὐκ ἔχω ὅ,τι χρήσωμαι τούτῳ τῷ ἀνθρώπῳ (δεν ξέρω τι να κάνω με αυτόν τον άνθρωπο).

3. Και οι κρίσεως και οι επιθυμίας:

Ευκτική του πλαγίου λόγου: αντί οριστικής ή απορηματικής υποτακτικής, όταν εξαρτώνται από ιστορικό χρόνο και εκφράζουν υποκειμενική άποψη.

π.χ. ῎Ηρετο τὸν δῆμον, εἰ οὐκ αἰσχύνοιντο (οὐκ αἰσχύνεσθε;) (ρώτησε το λαό αν δεν ντρέπονται).

Σημείωση: όταν δεν εκφράζουν υποκειμενική άποψη διατηρούνται οι αρχικές εγκλίσεις.

παρατηρήσεις
1. Μερικές φορές στην αρχή περιόδου ή ημιπεριόδου παραλείπεται το ρήμα εξάρτησης, το οποίο δηλώνει φροντίδα ή επιμέλεια (ὅρα, ὁρᾶτε, σκόπει, σκοπεῖτε κ.ά.). Η πλάγια ερώτηση εισάγεται με ὅπως (μή) και εκφέρεται με οριστική μέλλοντα ή σπανιότερα με υποτακτική αορίστου και δηλώνει παραίνεση ή έντονη προτροπή.

π.χ. (σκοπεῖτε) ῞Οπως οὖν ἔσεσθε ἄνδρες ἄξιοι τῆς ἐλευθερίας ἧς κέκτησθε (κοιτάξτε να φανείτε αντάξιοι της ελευθερίας που έχετε κατακτήσει).

2. Πολύ συχνά οι προτάσεις που εξαρτώνται από ρήματα που δηλώνουν σκέψη, φροντίδα και προσπάθεια εισάγονται με ὅπως (μή), ὡς, μή και εκφέρονται με υποτακτική αορίστου (σπάνια ενεστώτα) ή οριστική μέλλοντα. Είναι απορηματικές προτάσεις πολλαπλής σημασίας, αφού είναι πλάγιες, αλλά εμπεριέχουν και τη σημασία τελικής και ενδοιαστικής πρότασης.

π.χ. Φροντίζω ὅπως οὐδέν λείψει σε.

Μπορεί να μεταφραστεί: α. φροντίζω πώς να μη σου λείψει τίποτα.

β. φροντίζω για να μη σου λείψει τίποτα.

γ. φροντίζω μήπως και σου λείψει τίποτα.

3. Κάποιες φορές οι πλάγιες ερωτηματικές προτάσεις που εξαρτώνται από ρήματα σκέψης ή απόπειρας εισάγονται με ἐάν, ἄν, ἤν (αντί εἰ) και εκφέρονται με υποτακτική. Αν εξαρτώνται από ιστορικό χρόνο εισάγονται με εἰ και εκφέρονται με ευκτική του πλαγίου λόγου.

π.χ. Τόδε δὲ σκόπει ἐὰν ἄρα καὶ σοὶ ἀρέσῃ (αυτό σκέψου, αν τυχόν αρέσει και σε σένα).

Διὰ τοῦτο σε οὐχ ὑπέμενον, εἴ πως δυναίμην φθάσαι, πρὶν κατειλῆφθαι τὴν ὑπερβολήν (γι᾿ αυτό δε σε περίμενα, προσπαθώντας να διαπιστώσω αν μπορούσα να φτάσω στο πέρασμα, πριν καταληφθεί).

αιτιολογικές προτάσεις
ορισμός

Αιτιολογικές ονομάζονται οι δευτερεύουσες προτάσεις που αιτιολογούν το νόημα της προσδιοριζόμενης (συνήθως κύριας) πρότασης. Είναι προτάσεις κρίσεως και παίρνουν άρνηση οὐ. Οι αιτιολογικές υποθετικής αιτιολογίας παίρνουν άρνηση οὐ ή μή.

εισάγονται
α. ὅτι, διότι: δηλώνουν αντικειμενική αιτιολογία. Μεταφράζονται: γιατί, επειδή, διότι, αφού. Οι αιτιολογικές προτάσεις που εισάγονται με το ὅτι προσδιορίζουν ρήματα ψυχικού πάθους (χαίρω, ἥδομαι, θαυμάζω κ.λπ.) ή δικαστικά. Αν προσδιορίζουν απρόσωπο ρήμα ή απρόσωπη έκφραση, νοηματικά συμπληρώνουν την έννοιά τους ως υποκείμενα.

π.χ. Χαίρω, ὅτι εὐδοκιμεῖς (χαίρομαι, γιατί έχεις καλή φήμη).

β. ὡς: δηλώνει υποκειμενική αιτιολογία. Μεταφράζεται: γιατί τάχα, γιατί δήθεν.

γ. ἐπεί, ἐπειδή.

δ. ὅτε, ὁπότε (σπάνια).

ε. εἰ: δηλώνει υποθετική αιτιολογία. Προσδιορίζει ρήματα ή εκφράσεις ψυχικού πάθους. Αν προσδιορίζουν απρόσωπο ρήμα ή απρόσωπη έκφραση, νοηματικά συμπληρώνουν την έννοιά τους ως υποκείμενα. Μεταφράζεται: αν, που, για το ότι.

π.χ. Οὐ θαυμαστὸν εἰ μὴ τούτων ἐνεθυμήθησαν (δεν είναι παράδοξο που δε θυμήθηκαν αυτά).

Σημείωση: τα ἐπεί, ἐπειδή και ὡς στην αρχή περιόδου ή ημιπεριόδου εισάγουν κύριες προτάσεις, αν δεν υπάρχει άλλη κύρια. Συνήθως εκφέρονται με δυνητική οριστική ή με προστακτική.

π.χ. Νῦν δὲ εἶμι. ᾿Επεὶ καὶ ταῦτα ἡδέως ἂν ἤκουον σου (έρχομαι τώρα. Επειδή και αυτά με ευχαρίστηση θα τα άκουγα από σένα).

συντακτική θέση
α. Επιρρηματικοί προσδιορισμοί του αναγκαστικού αιτίου.

π.χ. Ξενοφῶντα ᾐτιῶντο, ὅτι ἐδίωκεν ἀπὸ τῆς φάλαγγος (κατηγορούσαν τον Ξενοφώντα, επειδή τους απομάκρυνε από τη φάλαγγα).

β. Επεξήγηση σε προσδιορισμό της αιτίας.

π.χ. Διὰ τοῦτο ἐπαινῶ τοὺς προγόνους, ὅτι τοιοῦτοι ἐγένοντο (γι᾿ αυτό επαινώ τους προγόνους, επειδή δηλαδή έγιναν τέτοιοι).

εκφέρονται
α. Οριστική: όταν δηλώνουν αιτιολογία για πραγματικό γεγονός.

π.χ. ᾿Αθηναῖοι ἐνόμισαν λελύσθαι τὰς σπονδάς, διότι ἐς χεῖρας ἦλθον (οι Αθηναίοι νόμισαν ότι είχαν διαλυθεί οι συνθήκες, γιατί ήρθαν σε ρήξη).

β. Δυνητική οριστική: όταν δηλώνουν αίτιο δυνατό στο παρελθόν ή μη πραγματικό.

π.χ. ῎Ακοντας προσάγουσι τοὺς πολλοὺς ἐς τὸν κίνδυνον, ἐπεὶ οὐκ ἂν ποτε ἐνεχείρησαν ἡττηθέντες αὖθις ναυμαχεῖν (οδηγούν τους περισσότερους στον πόλεμο χωρίς τη θέλησή τους, γιατί δε θα επιχειρούσαν ποτέ, μετά την ήττα, να ναυμαχήσουν πάλι).

γ. Δυνητική ευκτική: όταν δηλώνουν αίτιο δυνατό στο παρόν ή στο μέλλον.

π.χ. Βούλομαι ἱκετεύειν τὴν θεάν, ὡς ἡδέως ἀκούσαι ἂν μου (θέλω να ικετεύσω τη θεά, επειδή με ευχαρίστηση θα με άκουγε).

δ. Ευκτική του πλαγίου λόγου αντί οριστικής: όταν εξαρτώνται από ιστορικό χρόνο και δηλώνουν υποκειμενική γνώμη. 'Οταν δεν δηλώνεται υποκειμενική γνώμη διατηρείται η οριστική.

π.χ. Τὸν Περικλέα ἐκάκιζον, ὅτι στρατηγὸς ὢν οὐκ ἐπεξάγοι (κακολογούσαν τον Περικλή, επειδή, αν και στρατηγός, δεν τους οδηγούσε στη μάχη).

ισοδυναμούν
α. Γενική, δοτική και αιτιατική της αιτίας.

β. Εμπρόθετο προσδιορισμό της αιτίας.

γ. Αιτιολογική μετοχή.

δ. Αναφορική αιτιολογική πρόταση.

εναντιωματικές προτάσεις
ορισμός

Εναντιωματικές ή παραχωρητικές ή ενδοτικές ονομάζονται οι δευτερεύουσες προτάσεις που εκφράζουν εναντίωση προς το νόημα της προσδιοριζόμενης (συνήθως κύριας πρότασης). Αυτή την αντίθεση ο ομιλητής τη δέχεται κατά παραχώρηση και ενδίδει (υποχωρεί) μπροστά στην αντίθεση των δύο προτάσεων. Είναι προτάσεις άλλοτε κρίσεως, οπότε παίρνουν άρνηση οὐ, και άλλοτε επιθυμίας, οπότε παίρνουν άρνηση μή.

εισάγονται
α. Με τους εναντιωματικούς συνδέσμους εἰ καί, ἄν καί, ἤν καί, ἐὰν καί: όταν δηλώνουν παραχώρηση προς κάτι που θεωρείται πραγματικό. Μεταφράζονται: αν και, μολονότι, παρόλο που, ακόμη κι αν.
π.χ. Εἰ καὶ μὴ βλέπεις, φρονεῖς ὅμως (παρόλο που δεν βλέπεις, καταλαβαίνεις όμως).

β. Με τους παραχωρητικούς συνδέσμους καί εἴ (κεἰ), καί ἐάν (κἄν), καί ἄν (κἄν), καί ἤν: όταν δηλώνουν παραχώρηση προς κάτι μη πραγματικό ή απίθανο ή αδύνατο. Μεταφράζονται: κι αν ακόμα, έστω κι αν, κι αν υποθέσουμε πως.

π.χ. ῾Ο κιθαρίζειν μαθών, καὶ ἐὰν μὴ κιθαρίζῃ, κιθαριστὴς ἐστι (αυτός που έμαθε κιθάρα, κι αν ακόμα δεν κιθαρίζει, είναι κιθαριστής).

γ. Με τους εναντιωματικούς συνδέσμους οὐδ᾿ εἰ, οὐδ᾿ ἄν, μηδ᾿ εἰ, μηδ᾿ ἄν, (οὐδ᾿ ἐάν, οὐδ᾿ ἤν, μηδ᾿ ἐάν): όταν η κύρια πρόταση είναι αρνητική. Μεταφράζονται: ούτε κι αν.

π.χ. Μὴ θορυβήσητε, μηδ᾿ ἐὰν δόξω τι ὑμῖν μέγα λέγειν (μη θορυβήσετε, ούτε κι αν σας φανεί ότι λέω κάτι υπερβολικό).

συντακτική θέση
Λειτουργούν ως επιρρηματικοί προσδιορισμοί της εναντίωσης ή παραχώρησης.

εκφέρονται
Οριστική, υποτακτική, ευκτική, όπως ακριβώς οι υποθετικές. Με την απόδοσή τους σχηματίζουν εναντιωματικό λόγο, που αποτελείται από μια κύρια (σπάνια δευτερεύουσα) και μια εναντιωματική πρόταση.

π.χ. Λέγουσι σοφὸν εἶναι, εἰ καὶ μὴ εἰμί (λένε ότι είμαι σοφός, αν και δεν είμαι).

Γελᾷ δ᾿ ὁ μωρός, κἂν τι μὴ γελοῖον ᾗ (γελάει ο ανόητος, κι αν ακόμα δεν υπάρχει τίποτα αστείο).

Οὐδεὶς ἂν ἔτι πιστεῦσαι δύναιτο ὑμῖν, οὐδ᾿ εἰ πάνυ προθυμοῖτο (κανείς δε θα μπορούσε να σας πιστέψει πια, ούτε κι αν το ήθελε).

ισοδυναμούν
Εναντιωματικές μετοχές.

παρατήρηση
Στην κύρια πρόταση συχνά υπάρχουν οι αντιθετικοί σύνδεσμοι ὅμως, ἀλλά, ἀλλ᾿ οὖν (αλλά τουλάχιστο).

π.χ. Κἂν ὦσι σώφρονες οἱ υἱεῖς, ὅμως οἱ πατέρες τῶν πονηρῶν ἀνθρώπων εἴργουσιν αὐτούς (Κι αν ακόμα είναι οι γιοι είναι σώφρονες, όμως οι πατέρες τους απομακρύνουν από τους πονηρούς ανθρώπους).

συμπερασματικές προτάσεις
ορισμός

Συμπερασματικές ή αποτελεσματικές ονομάζονται οι δευτερεύουσες προτάσεις που εκφράζουν το συμπέρασμα (αποτέλεσμα) του νοήματος της πρότασης (συνήθως κύριας) από την οποία εξαρτώνται. Είναι άλλοτε προτάσεις κρίσεως, οπότε παίρνουν άρνηση οὐ, και άλλοτε προτάσεις επιθυμίας (όταν εκφέρονται με απαρέμφατο), οπότε παίρνουν άρνηση μή.

εισάγονται
α. Με τους συμπερασματικούς συνδέσμους: ὥστε, ὡς. Μεταφράζονται: ώστε, με αποτέλεσμα να, με συνέπεια να.

β. ἐφ᾿ ᾧ, ἐφ᾿ ᾧτε (με απαρέμφατο ή οριστική μέλλοντα): δηλώνουν προϋπόθεση. Μεταφράζοντα: με την προϋπόθεση, με τον όρο, με τη συμφωνία.

συντακτική θέση
α. Επιρρηματικοί προσδιορισμοί του συμπεράσματος ή αποτελέσματος.

π.χ. Καὶ γὰρ ὀμίχλη ἐγένετο, ὥστε ἔλαθον ἐγγὺς προσελθόντες (έγινε λοιπόν ομίχλη, με αποτέλεσμα να πλησιάσουν χωρίς να γίνουν αντιληπτοί).

β. Επεξηγήσεις: στις φράσεις ἐπί τούτῳ - ἐπί τούτοις (με τη συμφωνία, με τον όρο), όταν εισάγονται με τα ἐφ᾿ ᾧ, ἐφ᾿ ᾧτε.

π.χ. ᾿Αφίεμέν σε ἐπί τούτῳ, ἐφ᾿ ᾧτε μηκέτι φιλοσοφεῖν (σε αφήνουμε με αυτόν τον όρο, δηλαδή να μη φιλοσοφείς πια).

εκφέρονται
α. Οριστική: όταν δηλώνουν πραγματικό συμπέρασμα.

π.χ. Εἰς τοῦτ᾿ ἀμέλειας ἦλθεν, ὥσθ᾿ ἁπάντων με ᾐτιᾶτο (σ᾿ αυτό το σημείο αναίδειας έφτασε, ώστε κατηγορούσε εμένα για όλα).

β. Δυνητική οριστική: όταν δηλώνουν συμπέρασμα δυνατό στο παρελθόν.

π.χ. Καὶ ἑωρῶντο ἅπαντα ἐκεῖθεν, ὥστε οὐκ ἂν ἔπραττεν οὐδὲν λάθρα (επιπλέον όλα ήταν ορατά από εκεί, ώστε δε θα μπορούσε να κάνει τίποτα κρυφά).

γ. Δυνητική ευκτική: όταν δηλώνουν συμπέρασμα πιθανό στο παρόν ή μέλλον.

π.χ. Πλοῖα ὑμῖν πάρεστιν, ὥστε ἐξαίφνης ἂν ἐπιπέσοιτε (έχετε πλοία, ώστε θα μπορούσατε να επιτεθείτε αιφνιδιαστικά).

δ. Ευκτική του πλαγίου λόγου (σπάνια): όταν εξαρτώνται από ρήμα ιστορικού χρόνου.

π.χ. Οἱ νεκροὶ ὑπὸ τῷ τείχει ἔκειντο, ὥστε οὐ ῥάδιον εἴη ἀνελέσθαι (οι νεκροί κείτονταν κάτω από το τείχος, με αποτέλεσμα να μην είναι εύκολο να ανασυρθούν).

Σημείωση: όταν εκφέρονται με τις παραπάνω εγκλίσεις εκφράζουν αντικειμενικό συμπέρασμα.

ε. Απαρέμφατο:

- όταν δηλώνουν ενδεχόμενο ή πιθανό συμπέρασμα με υποκειμενική σημασία.

π.χ. Κραυγὴν πολλὴν ἐποίουν, ὥστε καὶ τοὺς πολεμίους ἀκούειν (έβγαζαν πολλές κραυγές, ώστε να τους ακούν και οι εχθροί).

- όταν δηλώνουν επιδιωκόμενο αποτέλεσμα.

π.χ. Πᾶν ποιοῦσιν, ὥστε δίκην μὴ διδόναι (κάνουν τα πάντα, ώστε να μην τιμωρηθούν. 

- όταν δηλώνουν όρο ή προϋπόθεση και εισάγονται με τα ἐφ᾿ ᾧ, ἐφ᾿ ᾧτε.

π.χ. Οἱ τριάκοντα ᾐρέθησαν, ἐφ᾿ ᾧτε συγγράψαι νόμους (οι τριάντα τύραννοι εκλέχτηκαν, με τη συμφωνία να συγγράψουν νόμους).

στ. Δυνητικό απαρέμφατο (απαρέμφατο + ἄν): με τους συνδέσμους ὥστε καί ὡς. Δηλώνει κάποια προϋπόθεση και ισοδυναμεί με δυνητική οριστική ή δυνητική ευκτική.

π.χ. Οἱ θεοὶ οὕτως ἐσήμηναν, ὥστε καὶ ἰδιώτην ἂν γνῶναι (οι θεοί μήνυσαν έτσι, που και ένας απλός ἄνθρωπος θα μπορούσε να καταλάβει).

ζ. Οριστική μέλλοντα: με τα ἐφ᾿ ᾧ και ἐφ᾿ ᾧτε, όταν δηλώνουν όρο ή προϋπόθεση.

π.χ. Πάντα κίνδυνον ὑποδύονται, ἐφ᾿ ᾧτε πλείω κτήσονται (αναλαμβάνουν κάθε κίνδυνο, με την προϋπόθεση να αποκτήσουν περισσότερα).

ισοδυναμούν
α. Απαρέμφατο του αποτελέσματος.

β. Προληπτικό κατηγορούμενο.

γ. Αναφορική συμπερασματική πρόταση.

παρατήρηση
Το ὥστε (και σπάνια το ὡς) εισάγει κύριες προτάσεις, όταν βρίσκεται στην αρχή περιόδου ή ημιπεριόδου και δεν υπάρχει άλλη κύρια. Μεταφράζεται: επομένως, λοιπόν.

π.χ. ῞Ωστε οὐ μόνον ὡς ἐχθρὸν προσήκει ἡμῖν αὐτὸν τιμωρῆσαι (επομένως ταιριάζει σε μας να τον τιμωρήσουμε όχι μόνο επειδή είναι εχθρός μας).

τελικές προτάσεις
ορισμός

Τελικές ονομάζονται οι δευτερεύουσες προτάσεις που δηλώνουν το τελικό αίτιο, δηλαδή το σκοπό του νοήματος της πρότασης (συνήθως κύριας) από την οποία εξαρτώνται. Εξαρτώνται από ρήματα κίνησης ή σκόπιμης ενέργειας. Είναι προτάσεις επιθυμίας και έχουν άρνηση μή.

εισάγονται
α. Με τους τελικούς συνδέσμους· ἵνα, ὅπως, ὡς. Μεταφράζονται: για να.

β. 'Οταν είναι αρνητικές: ἵνα μή, ὅπως μή, ὡς μή, μή. Μεταφράζονται: για να μη.

συντακτική θέση
α. Επιρρηματικός προσδιορισμός του σκοπού.

π.χ. Κῦνας τρέφομεν, ἵνα φυλάττωσι τὰς οἰκίας (ανατρέφουμε σκύλους, για να φυλάττουν τα σπίτια).

β. Επεξήγηση σε προσδιορισμούς του σκοπού.

π.χ. ῞Ενεκα τούτου ἀφίχθη, ἵνα ὑμῖν πράγματα παρέχει (γι᾿ αυτό το σκοπό έφτασε, δηλαδή για να σας ενοχλήσει).

εκφέρονται
α. Υποτακτική: όταν δηλώνουν προσδοκώμενο σκοπό, επιδιωκόμενο αποτέλεσμα.

π.χ. Τιμωρεῖται τὸν ἀδικοῦντα, ἵνα μὴ αὖθις ἀδικήσῃ (τιμωρεί τον άδικο, για να μην αδικήσει ξανά).

Σημείωση: με τα ὅπως και ὡς η υποτακτική μπορεί να  συνοδεύεται από το αοριστολογικό ἄν (δηλώνει σκοπό προσδοκώμενο υπό προϋποθέσεις).

π.χ. ῾Ως ἂν μάθῃς, ἀντάκουσον (για να μάθεις, άκουσε με τη σειρά σου).

β. Ευκτική του πλαγίου λόγου: όταν εξαρτώνται από ρήμα ιστορικού χρόνου και δηλώνουν υποκειμενική γνώμη. 'Οταν δεν δηλώνεται υποκειμενική γνώμη, διατηρείται η υποτακτική.

π.χ. Μένων δῆλός ἦν ἐπιθυμῶν ἄρχειν, ὅπως πλείω λαμβάνοι (ο Μένων φανερά επιθυμούσε την εξουσία, για να έχει περισσότερες απολαβές).

γ. Οριστική ιστορικού χρόνου: όταν δηλώνουν ανεκπλήρωτο σκοπό.

π.χ. ᾿Εχρῆν αὐτοὺς ζῆν, ἱνα ἀπηλλάγμεθα τούτου τοῦ δημαγωγοῦ (έπρεπε να πάρουμε τότε τις εγγυήσεις, για να μην μπορούσε να μας εξαπατά).

δ. Οριστική μέλλοντα (σπάνια): όταν δηλώνουν βέβαιο σκοπό.

π.χ. Μὴ πρόσλευσσε ἡμῶν, ὅπως μὴ τὴν τύχην διαφθερεῖς (μην κοιτάς προς εμάς, για να μην μας καταστρέψεις).

ε. Ευκτική (χωρίς να εξαρτώνται από ιστορικό χρόνο): όταν εκφράζει μια σκέψη του λέγοντος ή από έλξη από άλλη ευκτική.
π.χ. ᾿Επὶ πᾶν ἔλθοι ἄν, ὡς πᾶσιν ἀνθρώποις φόβον παράσχοι (θα έκανε το παν, για προκαλέσει φόβο σε όλους τους ανθρώπους).

στ. Δυνητική ευκτική και δυνητική οριστική (σπάνια).

ισοδυναμούν
α. Τελικό απαρέμφατο.

β. Απαρέμφατο του σκοπού.

γ. Γενική, αιτιατική του σκοπού.

δ. Εμπρόθετο προσδιορισμό του σκοπού.

ε. Τελική μετοχή. 

στ. Αναφορική-τελική πρόταση.

ζ. Επιρρηματικό κατηγορούμενο του σκοπού.
υποθετικές προτάσεις
ορισμός

Υποθετικές ονομάζονται οι δευτερεύουσες προτάσεις που εκφράζουν την προϋπόθεση (τον όρο, τις συνθήκες) κάτω από την οποία μπορεί να ισχύει το περιεχόμενο της προσδιοριζόμενης (συνήθως κύριας) πρότασης. Είναι προτάσεις άλλοτε κρίσεως, οπότε παίρνουν άρνηση οὐ, και άλλοτε επιθυμίας, οπότε παίρνουν άρνηση μή.

εισάγονται
Με τους υποθετικούς συνδέσμους· εἰ, ἐάν, ἄν, ἤν. Μεταφράζονται: αν.

υποθετικοί λόγοι
Η κύρια πρόταση από την οποία εξαρτάται η υποθετική πρόταση λέγεται απόδοση και εκφράζει το αποτέλεσμα ή τη συνέπεια της υπόθεσης. Μερικές φορές η απόδοση της υποθετικής πρότασης μπορεί να είναι δευτερεύουσα πρόταση ή απαρέμφατο ή μετοχή. Ο συνδυασμός υπόθεσης και απόδοσης απαρτίζει μια λογική ενότητα και ονομάζεται υποθετικός λόγος. 

είδη υποθετικών λόγων

	Υπόθεση
	Απόδοση
	Σημασία


	1. εἰ + οριστική (κάθε χρόνου)
	κάθε έγκλιση (εκτός δυνητ. οριστ.)
	πραγματικό

	2. εἰ + οριστική ιστορικού χρόνου
	δυνητική οριστική
	αντίθετο του πραγματικού

	3. εἰ  + ευκτική
	δυνητική ευκτική

οριστική ενεστώτα
οριστική μέλλοντα
προστακτική
	απλή σκέψη του λέγοντος

	4. ἐάν, ἄν, ἤν +υποτακτική
	οριστική μέλλοντα
μελλοντική έκφραση
	προσδοκώμενο

	5. ἐάν, ἄν, ἤν + υποτακτική
	οριστική ενεστώτα
γνωμικός αόριστος
	επανάληψη παρόν-μέλλον

	6. εἰ  + ευκτική
	ιστορικός χρόνος
δυνητική οριστική
	επανάληψη στο παρελθόν


παρατηρήσεις
1. Μελλοντικές εκφράσεις είναι: τελικές προτάσεις, ενδοιαστικές προτάσεις, συμπερασματικές προτάσεις, τελικά απαρέμφατα, απαρέμφατα σκοπού, ρηματικά επίθετα, προστακτική, ευχετική ευκτική, υποτακτική, δυνητική ευκτική.

2. Στο μη πραγματικό, όταν στην υπόθεση έχουμε απρόσωπη έκφραση, παραλείπεται το ἄν στην απόδοση.

3. Εἰ + οριστική μέλλοντα ( οριστική μέλλοντα: αυτό το είδος ονομάζεται πραγματικό στο μέλλον ή προσδοκώμενο μετά βεβαιότητας.

παραδείγματα
1.  Εἰ εἰσὶ βωμοί, εἰσὶ καὶ θεοί (αν υπάρχουν βωμοί, υπάρχουν και θεοί).

2. Εἰ μὴ ἤλθετε, ἐπορευόμεθα ἂν ἐπὶ βασιλέα (αν δεν ερχόσαστε, θα βαδίζαμε εναντίον του βασιλιά).

3. Εἰ τὶς με ἔροιτο, οὐκ ἂν εἴποιμι (αν κάποιος με ρωτούσε, δε θα απαντούσα).

4. ᾿Εὰν μὲ ἀποκτείνητε, ὑμᾶς αὐτοὺς βλάψετε (αν με σκοτώσετε, θα βλάψετε τον ίδιο σας τον εαυτό).

5. ᾿Εάν τις φανερὸς γένηται κλέπτων, θάνατός ἐστιν ἡ ζημία (αν κάποιος αποκαλυφθεί ότι κλέβει, η ποινή είναι θάνατος).

6. Τῶν ἐχθρῶν εἰ τινα λάβοιεν, ἐπέκτεινον (αν έπιαναν κάποιον εχθρό, τον σκότωναν).

λανθάνων υποθετικός λόγος
Πολλές φορές η υπόθεση λανθάνει σε υποθετική μετοχή, χρονικοϋποθετκή ή αναφορικοϋποθετική πρόταση. Ανάλογα με την έγκλιση και τη σημασία, σχηματίζεται λανθάνων υποθετικός λόγος.

π.χ. Σύ δὲ κλύων εἴσει τάχα = ἐὰν κλύῃς, εἴσει τάχα (προσδοκώμενο).

σύνθετος υποθετικός λόγος
'Ενας υποθετικός λόγος είναι σύνθετος, όταν έχει:

α)  δύο ή περισσότερες υποθέσεις με κοινή απόδοση. 

π.χ. Εἰ ταῦτα λέγεις καί πράττεις, οὐδέν συμβήσεται.

β)  μία υπόθεση με δύο ή περισσότερες αποδόσεις. 

π.χ. ᾿Εὰν ἴδῃ τοὺς διδάσκοντας ἐπαινοῦντας, χαίρει καὶ συμπράττει.

γ)  δύο ή περισσότερες υποθέσεις και δύο ή περισσότερες αποδόσεις. 

π.χ. Εἰ δυνατὸν ἦν βοηθεῖν τὴν πόλιν καὶ ἐπράττετε τοῦτο, οὐκ ἐγένοντο ἡμῖν τοιαῦται συμφοραὶ οὔτ᾿ ἄν ἐβλάπτοντο καὶ τὰ ὑμέτερα.

εξαρτημένος υποθετικός λόγος
Πολλές φορές απόδοση του υποθετικού λόγου δεν είναι το ρήμα της κύριας πρότασης, αλλά κάποιο απαρέμφατο ή δευτερεύουσα πρόταση που εξαρτώνται από αυτό. Για να εντοπίσουμε το είδος μας βοηθά το νόημα και η μορφή του του τύπου που χρησιμεύει ως απόδοση.

π.χ. Εἰ ἐθέλοιτε σκοπεῖν τήν φύσιν τῶν ὄντων, οἴομαι ταύτην εὑρεῖν ἄν καθαράν ἁμαρτημάτων (απλή σκέψη).

ελλειπτικός υποθετικός λόγος
'Οταν παραλείπεται το ρήμα της υπόθεσης ή της απόδοσης ή ακόμα ολόκληρη η υπόθεση ή η απόδοση του υποθετικού λόγου. Από τις παραλείψεις δημιουργήθηκαν στερεότυπες εκφράσεις με επιρρηματική σημασία:

εἰ δέ μή (αλλιώς), εἰ μή (εκτός, παρά μόνο), εἰ μή ἄρα (εκτός αν ίσως), πλήν εἰ (εκτός από), εἴ (περ) τίς (καί ἄλλος) (περισσότερο από κάθε άλλον), εἴπερ ποτέ (καί ἄλλοτε) (περισσότερο από κάθε άλλη φορά), εἴπερ που (περισσότερο από κάθε άλλο μέρος), εἴ(περ) πως (περισσότερο από κάθε άλλο τρόπο), ὡς εἰ, ὥσπερ εἰ, ὡς ἄν, ὥσπερ ἄν, ὥσπερ ἄν εἰ, οἱονεί (όπως ακριβώς, σαν).

πλάγιος υποθετικός λόγος
· 'Ενας υποθετικός λόγος είναι του πλαγίου λόγου, όταν η απόδοσή του βρίσκεται σε πλάγιο λόγο.

· Ο πλαγιωμένος υποθετικός λόγος υφίσταται όλες τις αλλαγές που υφίσταται κάθε λόγος στην πλαγίωσή του (αλλάζουν εγκλίσεις, πρόσωπα, επιρρήματα, αντωνυμίες).

· Η υπόθεση αλλάζει μόνο όταν υπάρχει εξάρτηση από ρήμα ιστορικού χρόνου. Τότε η απλή οριστική (εκτός του μη πραγματικού) και η υποτακτική γίνονται ευκτική του πλαγίου λόγου. Τα ἐάν, ἄν, ἤν γίνονται εἰ.

· Για να αναγνωρίσουμε το είδος ενός πλαγιωμένου υποθετικού λόγου, πρέπει να τον μετασχηματίσουμε σε ευθύ.

π.χ. Εἶπεν ὅτι ἔλθοι ἂν εἰς λόγους, εἰ ὁμήρους λάβοι.

χρονικές προτάσεις

ορισμός

Χρονικές ονομάζονται οι δευτερεύουσες προτάσεις που δηλώνουν το χρόνο της πράξης της προσδιοριζόμενης (συνήθως κύριας) πρότασης. Είναι άλλοτε προτάσεις κρίσεως, οπότε έχουν άρνηση οὐ, και άλλοτε επιθυμίας, οπότε έχουν άρνηση μή.

εισάγονται
α. Με τους χρονικούς συνδέσμους: ὡς (όταν, μόλις, αφού), ὅτε-ὁπότε (όταν, τότε που, κάθε φορά, από τη στιγμή που), ἐπεί-ἐπειδή (όταν, αφού, αφότου, όσο), ἕως-ἔστε-ἄχρι-μέχρι (έως ότου, ώσπου, ενώ), ἡνίκα-ὁπηνίκα (όταν, τη στιγμή που, όσο καιρό), πρίν, ὁσάκις-ὁποσάκις (όσες φορές, κάθε φορά που). 

Σημείωση: όταν η πρόταση έχει ἄν οι σύνδεσμοι ὅτε, ὁπότε, ἐπεί, ἐπειδή ενώνονται μ᾿ αυτό (ὅταν, ὁπόταν, ἐπήν, ἐπάν, ἐπειδάν).

β. Με χρονικά συμπλέγματα: ἀφ᾿ οὗ - ἀφ᾿ ὅτου - ἐξ οὗ - ἐξ ὅτου (αφότου, αφού), ἄχρι οὗ - μέχρι οὗ - μέχρι ὅτου (ώσπου, όσο, μέχρις ότου), ἐν ᾧ - ἐν ὅσῳ (καθώς, ενώ), ἐπεί τάχιστα, ἐπειδή τάχιστα, ἐπεί πρῶτον (αμέσως μόλις, όταν).

συντακτική θέση
Λειτουργούν ως προσδιορισμοί του χρόνου. Σε συνδυασμό με την απόδοσή τους (κύρια ή δευτερεύουσα πρόταση) σχηματίζουν χρονικούς λόγους.

π.χ. ῏Ην ποτε χρόνος, ὅτε οὐκ ἦν ἔθνη θνητά (υπήρξε κάποτε εποχή, όταν δεν υπήρχαν θνητά γένη).

εκφέρονται
Οριστική, υποτακτική, ευκτική του πλαγίου λόγου, ευκτική απλής σκέψης κ.ά., ανάλογα με το χρονικό λόγο στον οποίο ανήκουν.

χρονικές βαθμίδες
Με τις χρονικές προτάσεις δε δηλώνεται τόσο ο απόλυτος χρόνος (δηλαδή παρόν, παρελθόν, μέλλον με σημείο αναφοράς το παρόν), αλλά ο σχετικός χρόνος (δηλαδή το αν η πράξη της χρονικής πρότασης γίνεται πριν, ταυτόχρονα ή μετά από την πράξη της κύριας).

α. Προτερόχρονο: όταν η πράξη της χρονικής έγινε πριν από την πράξη της κύριας. Βρίσκονται πριν από την κύρια πρόταση και συνήθως εισάγονται με: ἐπεί, ἐπειδή, ὡς, ἀφ᾿ οὗ, ἐξ οὗ, ἐξ ὅτου, πρίν. Μεταφράζονται: αφού.

π.χ. ᾿Επειδή  τοῦτο τὸ ψήφισμα ἐψηφίσθη, ἔρχονται ἐπὶ τὸν ᾿Αγόρατον εἰς τὸν Πειραιᾶ (αφού εγκρίθηκε αυτό το ψήφισμα, έρχονται στον Πειραιά να συλλάβουν τον Αγόρατο).

β. Υστερόχρονο: όταν η πράξη της χρονικής πρότασης γίνεται μετά από την πράξη της κύριας. Βρίσκονται μετά την κύρια πρόταση και συνήθως εισάγονται με: ἕως (οὗ), ἔστε, ἄχρι (οὗ), μέχρι (οὗ).

π.χ. Μαχούμεθα, ἕως ἂν οἱ σύμμαχοι ἀφίκωνται (θα πολεμάμε, έως ότου φτάσουν οι σύμμαχοι).

γ. Σύγχρονο: όταν η πράξη της χρονικής γίνεται ταυτόχρονα με την πράξη της κύριας. Βρίσκονται άλλοτε πριν και άλλοτε μετά την κύρια και συνήθως εισάγονται με· ὅτε, ὁπότε, ἡνίκα, ὁπηνίκα, ἐν ᾧ, ἕως, ἄχρι, μέχρι, ἔστε.

π.χ. ᾿Εν ᾧ ὡπλίζοντο, ἦκον οἱ σκοποί (καθώς οπλίζονταν, έφτασαν οι σκοποί).

ισοδυναμούν
α. Χρονικές μετοχές.

β. Εμπρόθετο προσδιορισμό του χρόνου.

γ. Γενική, δοτική, αιτιατική χρόνου.

δ. Επιρρηματικό κατηγορούμενο του χρόνου.

σύνταξη του πρίν
α. Οριστική: όταν η κύρια πρόταση είναι αρνητική (κάποιες φορές και καταφατική). Δηλώνει το προτερόχρονο.

π.χ. Οὐ πρότερον ἐπαύσαντο, πρὶν ἐζημίωσαν αὐτόν (δε σταμάτησαν πρωτύτερα, παρά αφού τον τιμώρησαν).

β. Υποτακτική (με ή χωρίς ἄν): όταν η κύρια είναι αρνητική ή καταφατική. Δηλώνει το προσδοκώμενο ή επανάληψη στο παρόν και μέλλον.

π.χ. Μὴ ἀπέλθητε, πρὶν ἂν ἀκούσητε (μη φύγετε, πριν ακούσετε).

γ. Ευκτική του πλαγίου λόγου: όταν εξαρτάται από ρήμα ιστορικού χρόνου ή προηγείται άλλη ευκτική.

π.χ. ᾿Απηγόρευε μηδένα βάλλειν, πρὶν Κῦρος ἐμπλησθείη θηρῶν (δεν επέτρεπε να κανέναν να ρίχνει, πριν χορτάσει ο Κύρος κυνήγι).

δ. Απαρέμφατο: όταν η κύρια πρόταση είναι καταφατική και δηλώνει το υστερόχρονο. Μεταφράζεται: προτού να.

π.χ. Πρὶν ἂν καταλῦσαι τὸ στράτευμα πρὸς ἄριστον, βασιλεὺς ἐφάνη (προτού να καταλύσει το στράτευμα για φαγητό, φάνηκε ο βασιλιάς).

αναφορικές προτάσεις

ορισμός
Αναφορικές λέγονται οι δευτερεύουσες προτάσεις που προσδιορίζουν κάποιο όρο άλλης πρότασης, ο οποίος μπορεί να υπάρχει μέσα στην πρόταση ή να εννοείται. Ανάλογα με τη συντακτική τους λειτουργία διακρίνονται σε ονοματικές και επιρρηματικές. Είναι προτάσεις άλλοτε κρίσεως, οπότε παίρνουν άρνηση οὐ, και άλλοτε επιθυμίας, οπότε παίρνουν άρνηση μή.

εισάγονται
α. Αναφορικές αντωνυμίες: ὅς, ὅστις, ὅσπερ, οἷος, ὁποῖος, ὁπότερος, ὅσος, ὁπόσος, ἡλίκος, ὁπηλίκος. Κανονικά η αναφορική αντωνυμία συμφωνεί με τον προσδιοριζόμενο όρο σε γένος και αριθμό και συμπτωματικά μόνο σε πτώση.

β. Αναφορικά επιρρήματα: οὗ (όπου), ὅπου, ἔνθα (εκεί), ὅθι (όπου), οἷ (όπου), ὅποι (όπου), ᾗ-ὅπῃ (όπου, προς, όπως), ἔνθεν (από εκεί, όπου), ὅθεν-ὁπόθεν (απ᾿ όπου), ὡς- ὅπως- ὥσπερ-ᾗπερ-καθάπερ-οἷον-οἷα (όπως, όπως ακριβώς), ὅσον-ὅσῳ (όσο).

γ. Εμπρόθετους προσδιορισμούς που περιλαμβάνουν αναφορικές αντωνυμίες. 

εκφέρονται
Α. 'Οταν είναι προτάσεις κρίσεως:
1. Οριστική: όταν δηλώνουν το πραγματικό.

2. Δυνητική οριστική: όταν δηλώνουν το πιθανό στο παρελθόν ή το απραγματοποίητο.

3. Δυνητική ευκτική: όταν δηλώνουν το πιθανό στο παρόν και μέλλον.

4. Ευκτική του πλαγίου λόγου: αντί οριστικής, όταν εξαρτώνται από ιστορικό χρόνο.

Β. 'Οταν είναι προτάσεις επιθυμίας:

1. Υποτακτική: όταν δηλώνουν το προσδοκώμενο.

2. Ευκτική του πλαγίου λόγου: αντί υποτακτικής, όταν εξαρτώνται από ιστορικό χρόνο.

ονοματικές αναφορικές προτάσεις

ορισμός
Ονοματικές ονομάζονται οι αναφορικές προτάσεις που ισοδυναμούν με ονόματα (ουσιαστικά ή επίθετα) και επιτελούν τη συντακτική λειτουργία αυτών.

είδη
α. προσδιοριστικές (διασαφητικές, επεξηγηματικές, επιθετικές): προσδιορίζουν πληρέστερα και με μεγαλύτερη ακρίβεια κάποιον όρο (ουσιαστικό, επίθετο, αντωνυμία). Προσθέτουν ένα χαρακτηριστικό και ιδιαίτερο στοιχείο και συνδέονται στενά με το λεκτικό σύνολο που προσδιορίζουν, γι᾿ αυτό και κανονικά δε χωρίζονται με κόμμα από αυτό.

β.  παραθετικές-προσθετικές: προσδιορίζουν τον όρο αναφοράς (λέξη ή και ολόκληρη πρόταση), αλλά τον συμπληρώνουν με στοιχεία που δεν είναι απαραίτητα. Δεν είναι απαραίτητες για το νόημα και μπορούν να παραλειφθούν. Χωρίζονται με κόμμα από τον προσδιοριζόμενο όρο, με τον οποίο η σύνδεση είναι χαλαρή και γι' αυτό παρουσιάζονται σχεδόν αυτοτελείς νοηματικά.

συντακτική θέση

Οι αναφορικές ονοματικές προτάσεις αποτελούν κανονικά μέρος ενός λεκτικού συνόλου (ονοματικού, προθετικού, επιρρηματικού) της κύριας πρότασης. Συχνά όμως αυτό το λεκτικό σύνολο παραλείπεται, οπότε η αναφορική πρόταση παίρνει τη θέση του και γίνεται όρος της κύριας. 'Ετσι, μπορεί να λειτουργούν ως:

α. Υποκείμενο. 

π.χ. ῞Οσοι ταῦτα λέγουσι, οὐκ ὀρθῶς γιγνώσκουσι (όσοι τα λένε αυτά δεν γνωρίζουν καλά).

β. Αντικείμενο. 

π.χ. Καὶ φράζουσι ἃ λέγει (και ανακοινώνουν αυτά που λέει).

γ. Κατηγορούμενο.

π.χ. Οὗτός ἐστιν ὃς ἀπέκτεινε τοὺς στρατηγούς (αυτός είναι που σκότωσε τους στρατηγούς).

δ. Ποιητικό αίτιο.

 π.χ. ᾿Επείσθης ὑφ᾿ ὧν τότε ἐπείσθης (πείστηκες από εκείνους που τότε πείστηκες).

ε. Παράθεση. Στην περίπτωση αυτή ονομάζονται και παραθετικές ή προσθετικές και προσδίδουν στο προσδιοριζόμενο ένα ιδιαίτερο γνώρισμα.

π.χ. ᾿Αφίχθη Κτησίας, ὅς ἰατρὸς ἐτύγχανε (έφτασε ο Κτησίας, ο οποίος τύχαινε να είναι γιατρός).

στ. Επεξήγηση. Στην περίπτωση αυτή ονομάζονται και επεξηγηματικές και προσδιορίζουν με ακρίβεια τον ασαφή προσδιοριζόμενο όρο.

π.χ. ῏Ω Κλέαρχε, ἀπόφηναι γνώμην,  ὅ,τι σοι δοκεῖ (Κλέαρχε, πες τη γνώμη σου, δηλαδή ό,τι σου φαίνεται καλό).

ζ. Επιθετικός προσδιορισμός. Στην περίπτωση αυτή ονομάζονται και επιθετικές και αποδίδουν στο προσδιοριζόμενο ένα αναγκαίο στοιχείο και αποτελούν ενιαίο νόημα· γι᾿ αυτό δεν πρέπει να χωρίζονται με κόμμα.

π.χ. ῎Ετυχεν ἡ πρύμνη ἐστεμμένη τοῦ πλοίου ὃ εἰς Δῆλον πέμπουσι οἱ ᾿Αθηναῖοι (έτυχε να είναι στεφανωμένη η πρύμνη του πλοίου που οι Αθηναίοι στέλνουν στη Δήλο).

η. Δοτική προσωπική.

π.χ. Προσήκει, οἷς τιμαὶ παρείχοντο, ἀξίους εἶναι ταύτης (ταιριάζει, σε όσους παρέχονταν τιμές, να είναι άξιοι γι᾿ αυτές).

θ. Γενική προσδιοριστική (διαιρετική, αξίας, αντικειμενική κ.λπ.).

π.χ. ῎Ισασιν οὐδέν, ὧν λέγουσι - διαιρετική (δεν ξέρουν τίποτα απ᾿ όσα λένε).

ι. Επιρρηματικός προσδιορισμός χρόνου και τόπου.

π.χ. ῎Εστρατοπέδευον, οὗ ἐδύναντο (στρατοπέδευαν, όπου μπορούσαν).

῎Ανεχώρησαν, ἧς ἔδει νυκτός (έφυγαν τη νύχτα που έπρεπε).

ια. Δοτική οργανική.

π.χ. Εἶχον δρέπανα, οἷς κατέκοπτον (είχαν δρεπάνια, με τα οποία έκοβαν).

επιρρηματικές αναφορικές προτάσεις
ορισμός
Επιρρηματικές ονομάζονται οι αναφορικές προτάσεις που αναφέρονται σε έναν όρο της κύριας πρότασης από την οποία εξαρτώνται, αλλά συγχρόνως δηλώνουν και κάποια επιρρηματική σχέση και συμπληρώνουν επιρρηματικά το περιεχόμενό της. 

είδη

1. Αναφορικές αιτιολογικές:

α. Οι αναφορικές αιτιολογικές φανερώνουν αιτία.

β. Συνήθως προηγείται ρήμα δικαστικό ή ψυχικού πάθους.

γ. Εκφέρονται με τις εγκλίσεις των απλών αιτιολογικών και παίρνουν άρνηση οὐ.

δ. Τα αναφορικά με τα οποία εισάγονται μεταφράζονται με δεικτική αντωνυμία και αιτιολογικό σύνδεσμο (ὅς, ὅστις = γιατί αυτός, οἷος = γιατί τέτοιος, ὡς = γιατί έτσι, ὅπου = αφού εκεί).

ε. Ισοδυναμούν με αιτιολογικές προτάσεις και αιτιολογικές μετοχές.

π.χ. Θαυμαστὸν ποιεῖς, ὃς ἡμῖν οὐδὲν δίδως (παράδοξα ενεργείς, γιατί εσύ δε μας δίνεις τίποτα).

2. Αναφορικές τελικές:

α. Οι αναφορικές τελικές φανερώνουν σκοπό.

β. Εκφέρονται κυρίως με οριστική μέλλοντα και σπανιότερα με ευκτική του πλαγίου λόγου.

γ. Τα αναφορικά με τα οποία εισάγονται μεταφράζονται με τελικό σύνδεσμο και δεικτική αντωνυμία (ὅς, ὅστις = για να ... αυτός).

δ. Ισοδυναμούν με τελικές προτάσεις και τελικές μετοχές και απαρέμφατα.

π.χ. Μάρτυρας πεπόρισται, οἳ μαρτυρήσουσι αὐτῷ (έχει προσκομίσει μάρτυρες, για να μαρτυρήσουν υπέρ του).

3. Αναφορικές συμπερασματικές:

α. Οι αναφορικές συμπερασματικές φανερώνουν αποτέλεσμα.

β. Συχνά προηγείται κάποια δεικτική λέξη (οὕτω, τοιοῦτος, τοσοῦτος, τηλικοῦτος) ή κάποια αρνητική έκφραση (οὐκ ἔστιν, οὐδείς ἔστιν κ.λπ.).

γ. Εκφέρονται με τις εγκλίσεις των αντίστοιχων συμπερασματικών προτάσεων.

δ. Τα αναφορικά με τα οποία εισάγονται μεταφράζονται με συμπερασματικό σύνδεσμο και δεικτική αντωνυμία (ὅς, ὅστις = ώστε να ... αυτός κ.λπ.).

π.χ. Οὐδεὶς οὕτως ἀνόητός ἐστι, ὅστις πόλεμον πρὸ εἰρήνης αἱρεῖται (κανείς δεν είναι τόσο ανόητος, ώστε αυτός να προτιμά τον πόλεμο από την ειρήνη).

4. Αναφορικές υποθετικές:

α. Οι αναφορικές υποθετικές εκφράζουν υπόθεση. Αναφέρονται σε προσδιοριζόμενο όρο που έχει αόριστη σημασία. Αόριστη σημασία έχει και το αναφορικό με το οποίο εισάγονται. Η αοριστία είναι το στοιχείο που τις διακρίνει από τις άλλες αναφορικές.

β. Εκφέρονται όπως και οι υποθετικές προτάσεις και σχηματίζουν όλα τα είδη των υποθετικών λόγων.

γ. Τα αναφορικά με τα οποία εισάγονται μεταφράζονται με υποθετικό σύνδεσμο και κάποια αόριστη λέξη (ὅς, ὅστις = όποιος, οποιοσδήποτε κ.λπ.).

π.χ. ῝Α μὴ οἶδα οὐδέ οἴομαι εἰδέναι - πραγματικό (όσα δεν γνωρίζω ούτε νομίζω ότι τα γνωρίζω).

Ταῦτα ἔπασχον ἂν, ὅσοι ἐτόλμουν - μη πραγματικό (αυτά θα πάθαιναν όσοι θα τολμούσαν).

Οὓς βουληθείης θᾶττον ἂν καταστρέψαιο - απλή σκέψη (όποιους ήθελες, θα τους κατέστρεφες πιο γρήγορα).

῝Ος ἂν βούληται πρᾶξαι ταῦτα, ἀνατεινάτω τήν δεξιάν - προσδοκώμενο (όποιος τυχόν θέλει να κάνει αυτά, ας σηκώσει το δεξί χέρι).

Οὓς ἂν γνῶσι τούτων τι ἀδικοῦντας τιμωροῦνται - επανάληψη στο παρόν και  μέλλον (όποιους ανακαλύψουν ότι έκανα κάποιο από αυτά τα αδικήματα, τους τιμωρούν).

Πάντας ὅσους λάβοιεν, διέφθειραν - επανάληψη στο παρελθόν (όλους όσους έ-πιαναν τους σκότωναν). 

5. Αναφορικές παραβολικές ή συγκριτικές:

α. Αναφορικές παραβολικές ονομάζονται οι προτάσεις το νόημα των οποίων συγκρίνεται με το νόημα της κύριας πρότασης. Δηλώνουν τρόπο, ποσό, ηλικία και ποιότητα.

β. Εισάγονται: 

- με τις αναφορικές αντωνυμίες οἷος, ὁποῖος που εκφράζουν ποιότητα. Στην κύρια πρόταση, συνήθως, υπάρχει η δεικτική αντωνυμία τοιοῦτος.

- με τις αναφορικές αντωνυμίες ὅσος, ὁπόσος και αναφορικά επιρρήματα ὅσῳ, ὅσον που εκφράζουν ποσότητα. Στην κύρια πρόταση, συνήθως, υπάρχει η δεικτική αντωνυμία τοσοῦτος.

- με τις αναφορικές αντωνυμίες ἡλίκος, ὁπηλίκος που εκφράζουν ηλικία. Στην κύρια πρόταση, συνήθως, υπάρχουν οι δεικτικές αντωνυμίες τηλικοῦτος, τηλικόσδε.

- με τα αναφορικά τροπικά επιρρήματα ὡς, ὥσπερ, ὅπως, ᾗ, ᾗπερ, οἷον, οἷα.

γ. Εκφέρονται με απλή οριστική και σπανιότερα με υποτακτική ή δυνητική οριστική.

δ. Πολύ συχνά το ρήμα της παραβολικής πρότασης παραλείπεται, όταν είναι ίδιο με το ρήμα της κύριας. Συχνά επίσης παραλείπεται και εννοείται ένας τύπος των ρημάτων γίγνομαι, εἰμί, ποιῶ.

π.χ. Τοιοῦτός ἐστιν, οἷον ἐγὼ διήγημαι (είναι τέτοιος, όπως τον παρουσίασα εγώ).

᾿Οργίσθητε ὥσπερ (ὤργίσθητε) ὅτ᾿ ἐφεύγετε (οργιστείτε όπως ακριβώς (οργισθήκατε), όταν εξοριζόσασταν).

Πελοποννήσιοι ὥσπερ καὶ τὸ πρῶτον (ἐποίησαν) ἐσέβαλον ἐς ᾿Αττικήν (οι Πελοποννήσιοι, όπως ακριβώς (έκαναν) και το πρώτο έτος, εισέβαλαν στην Αττική).

παρατήρηση
Οι αναφορικές προτάσεις που εισάγονται με την αναφορική αντωνυμία ὅς, ἥ, ὅ  (σπανιότερα και με τα αναφορικά επιρρήματα οὗ, ὅπου, ἔνθεν, ἔνθα, ὅθεν, ὁπόθεν) και βρίσκονται μετά από ισχυρό σημείο στίξης (τελεία, ερωτηματικό, άνω τελεία) θεωρούνται κύριες προτάσεις, αν δεν υπάρχει άλλη κύρια στην περίοδο ή στην ημιπερίοδο. Η αναφορική αντωνυμία μεταφράζεται με δεικτική.

π.χ. Πῶς οὖν ἔνοχος ἂν εἴη; ῝Ος φανερὸς ἦν θεραπεύων τοὺς θεούς (πώς λοιπόν θα μπορούσε να είναι ένοχος; Αυτός φανερά υπηρετούσε τους θεούς).

έλξη του αναφορικού

ορισμός
'Ελξη του αναφορικού ή αναφορική έλξη έχουμε όταν το αναφορικό, αντί να μπει σε αιτιατική πτώση, όπως απαιτεί η συντακτική του θέση μέσα στην αναφορική πρόταση (συνήθως αντικείμενο), μπαίνει σε γενική ή δοτική συμφωνώντας με τον όρο που προσδιορίζει. 

π.χ. Τοῖς ἄλλοις, οἷς ἔχομεν, οὐδέν τῶν ζῴων διαφέρομεν.

προϋποθέσεις για την έλξη

α.  ο όρος αναφοράς πρέπει να βρίσκεται σε γενική ή δοτική.

β.  το ρήμα της αναφορικής πρέπει να συντάσσεται με αιτιατική. Αν η σύνταξη του ρήματος απαιτεί άλλη πτώση, τότε δεν υπάρχει έλξη, ακόμα κι αν ο προσδιοριζόμενος όρος βρίσκεται σε δοτική ή γενική.

παράλειψη όρου αναφοράς
Κατά την έλξη συχνά υπάρχει ο όρος αναφοράς, οπότε το φαινόμενο είναι ευδιάκριτο. 'Οταν, όμως, ο όρος αναφοράς είναι δεικτική αντωνυμία, κανονικά παραλείπεται και τη συντακτική του θέση καταλαμβάνει η αναφορική πρόταση.

αποκατάσταση έλξης
α.  πρώτα κάνουμε σύνταξη στο κείμενο που έχουμε μπροστά μας.

β.  βάζουμε την αντωνυμία στην πτώση που απαιτεί η κύρια πρόταση και το αναφορικό σε αιτιατική.

γ.  όταν το αναφορικό αναφέρεται σε όνομα, αυτό δεν παραλείπεται, αλλά εμφανίζεται στο τέλος της αναφορικής.

αντίστροφη έλξη ή ανθέλξη
'Οταν δεν έλκεται το αναφορικό στην πτώση του προσδιοριζόμενου όρου, αλλά παρασύρει στην πτώση του τον προσδιοριζόμενο όρο. Στην περίπτωση αυτή ο προσδιοριζόμενος όρος αντί να μπει σε ονομαστική (συνήθως) μπαίνει σε αιτιατική.

π.χ. Τόν ἄνδρα, ὅν ζητεῖς, ἐνθάδε κεῖται ( ῾Ο ἀνήρ, ὅν ζητεῖς, ἐνθάδε κεῖται).

ενότητα 15η
ανάλυση μετοχών σε προτάσεις
γενικές οδηγίες
1. Πρώτα πρέπει να βεβαιωθούμε για το είδος της μετοχής, ώστε να την αναλύσουμε στο σωστό είδος δευτερεύουσας πρότασης. Μόνο οι τροπικές μετοχές δεν αναλύονται σε δευτερεύουσα πρόταση.

2. Χρησιμοποιούμε τον καταλληλότερο σύνδεσμο.

3. Ο χρόνος του ρήματος της πρότασης θα είναι ίδιος με το χρόνο της μετοχής. 

4. Η έγκλιση εξαρτάται από το είδος της πρότασης και του συνδέσμου.

5. Ο αριθμός και το πρόσωπο του ρήματος της δευτερεύουσας πρότασης εξαρτάται από το υποκείμενο της μετοχής.

6. Η πρόταση συμπληρώνεται με όλες τις λέξεις που προσδιορίζουν τη μετοχή που μας δόθηκε.

αναλυτικές οδηγίες
1. Οι μετοχές ενεστώτα, όταν εξαρτώνται από ρήμα ιστορικού χρόνου, αναλύονται σε οριστική παρατατικού ή ευκτική ενεστώτα. Οι μετοχές παρακειμένου, όταν εξαρτώνται από ρήμα ιστορικού χρόνου, αναλύονται σε οριστική υπερσυντελίκου ή ευκτική παρακειμένου.

2. Κατηγορηματικές μετοχές: αναλύονται σε ειδικές προτάσεις. Αναλύονται μόνο οι μετοχές του αντικειμένου που εξαρτώνται από ρήματα αίσθησης, γνώσης, μάθησης, μνήμης, δείξης, δήλωσης, αγγελίας και ελέγχου.

· σύνδεσμοι: ὡς, όταν δηλώνουν υποκειμενική άποψη
 ὅτι, όταν δηλώνουν αντικειμενική άποψη. 

· εγκλίσεις: οριστική, όταν εξαρτώνται από αρκτικό χρόνο.

ευκτική του πλαγίου λόγου, όταν εξαρτώνται από ιστορικό χρόνο.

π.χ. ῾Ορῶ τούτους οὐδέν πράττοντας = ὅτι οὐδέν οὗτοι πράττουσι.

3. Αναφορικές μετοχές: αναλύονται σε αναφορικές προτάσεις.

Αν έχουν άρθρο και είναι σε πλάγια πτώση, τότε πρέπει να προτάξουμε ένα δεικτικό πριν την αναφορική πρόταση, στην πτώση της μετοχής. Το αναφορικό θα βρίσκεται σε ονομαστική πτώση και στο γένος και τον αριθμό της μετοχής.

π.χ. Οἱ λέγοντες ἐνίοτε ψεύδονται = οἵτινες λέγουσι
῾Ορῶ τούς ἀκούοντας = τούτους, οἵ ἀκούουσιν.

4. Τελικές μετοχές:  αναλύονται σε τελικές προτάσεις.

· σύνδεσμοι: ἵνα, ὅπως, ὡς.

· εγκλίσεις:  υποτακτική, όταν εισάγονται με το ἵνα.

οριστική μέλλοντα, όταν εισάγονται με το ὅπως.

ευκτική του πλαγίου λόγου από ιστορικό χρόνο.

π.χ. ῎Επλεον πολεμήσοντες = ἵνα πολεμοῖεν.

5. Αιτιολογικές μετοχές: αναλύονται σε αιτιολογικές προτάσεις.

· σύνδεσμοι: ἐπεί, ἐπειδή, διότι για  πραγματικό γεγονός.

ὅτι, εἰ,  μετά από ρήματα ψυχικού πάθους
· εγκλίσεις: οριστική, ευκτική. Αν η μετοχή είναι δυνητική μπορούμε να χρησιμοποιήσουμε δυνητική έγκλιση.

π.χ. ᾿Αγανακτῶ ὁρῶν τά φαῦλα = ὅτι ὁρῶ τά φαῦλα.

6. Χρονικές μετοχές: αναλύονται σε χρονικές προτάσεις.

· σύνδεσμοι: ἐπεί, ἐπειδή, ἐξ οὗ, ἐξ ὅτου, ἀφ᾿ οὗ, ἀφ᾿ ὅτου + οριστική: προτερόχρονο.

ὅτε, ὁπότε, ἡνίκα, ἐν ᾧ + οριστική: σύγχρονο.

ὅταν, ἐπάν, ἐπειδάν, ἕως ἄν + υποτακτική: προσδοκώμενο ή επανάληψη στο παρόν ή μέλλον.

ὅτε, ὁπότε + ευκτική: επαναληψη στο παρελθόν.

Σημείωση: αν συγκρούονται οι επιλογές χρονικού λόγου και χρονικής βαθμίδας, επιλέγουμε τους χρονικούς λόγους.

π.χ. Πράξας ταῦτα, ἀνεχώρει = ἐπεί ἔπραξε ταῦτα (προτερόχρονο).

7. Υποθετικές μετοχές: αναλύονται σε υποθετικές προτάσεις. Βρίσκουμε τον υποθετικό λόγο που σχηματίζεται και αναλύουμε τη μετοχή ανάλογα.

π.χ. Μή ἔχων φίλους ἔρημος = εἶ εἰ οὐκ ἔχεις φίλους (πραγματικό).

8. Εναντιωματικές μετοχές: αναλύονται σε εναντιωματικές προτάσεις. Βρίσκουμε τον παραχωρητικό λόγο και αναλύουμε τη μετοχή ανάλογα.

π.χ. Φίλοι ὄντες καθ᾿ ἡμῶν ἔπραξαν = εἰ καί φίλοι ἦσαν.

9. Τροπικές μετοχές: μπορούν να αναλυθούν σε κύριες προτάσεις, που συνδέονται παρατακτικά με την πρόταση που μας δόθηκε.

π.χ. ᾿Εβάδιζεν ὁμιλῶν = ἐβάδιζεν καί ὡμίλει.

ενότητα 16η
ρηματικά επίθετα

α. ρηματικά επίθετα σε  -τέος, -τέα, -τέον

σημασία
Τα ρηματικά επίθετα σε -τέος σημαίνουν ότι πρέπει να γίνει αυτό που φανερώνει το ρήμα από το οποίο παράγονται (π.χ. ἐπαινετέος = αυτός που πρέπει να επαινεθεί).

σύνταξη
α. στερεότυπα, όπως όλα τα επίθετα.

π.χ. Οἱ Βοιωτοὶ ἀπεκρίναντο αὐτοὺς γιγνώσκειν τὸ ποιητέον πράγμα.

β. ιδιότυπα, σε προσωπική ή απρόσωπη σύνταξη συνοδευόμενα από το ἐστί.

προσωπική σύνταξη
α. Η προσωπική σύνταξη σχηματίζεται από:

· υποκείμενο σε ονομαστική

· το ρήμα ἐστὶ ή εἰσί

· ρηματικό επίθετο σε ονομαστική ως κατηγορούμενο
· δοτική προσωπική του ενεργούντος προσώπου ή του ποιητικού αιτίου
π.χ. Διαβατέος ἐστὶν ἡμῖν ὁ ποταμός (ο ποταμός πρέπει να διαβαθεί από εμάς,   πρέπει να διαβούμε τον ποταμό)

· δεν υπάρχει αντικείμενο
β. Το ρηματικό επίθετο μπαίνει σε ονομαστική σε όλα τα γένη και τους αριθμούς σύμφωνα με το υποκείμενο του ἐστί.

γ. Το ρηματικό επίθετο προέρχεται από μεταβατικό ρήμα που συντάσσεται με αιτιατική. Η σύνταξη όμως έχει παθητική σημασία και εξαίρει το υποκείμενο, δηλαδή το πρόσωπο ή το πράγμα που πρέπει να πάθει ό,τι δηλώνει το οικείο ρήμα. 

δ. Αναλύεται σε: δεῖ + απαρέμφατο παθητικής διάθεσης. Το υποκείμενο της απρόσωπης σύνταξης λειτουργεί ως αντικείμενο του απαρεμφάτου σε πτώση αιτιατική και η δοτική του ενεργούντος προσώπου μετατρέπεται σε εμπρόθετο του ποιητικού αιτίου (ὑπό + γενική).

π.χ. Διαβατέος ἐστὶν ἡμῖν ὁ ποταμός > δεῖ διαβαθῆναι ὑφ᾿ ἡμῶν τόν ποταμόν.

απρόσωπη σύνταξη
α. Η απρόσωπη σύνταξη σχηματίζεται από:

· ουδέτερο ρηματικού επιθέτου
· το ρήμα ἐστί

· δοτική προσωπική ενεργούντος προσώπου
· αντικείμενο
· δεν υπάρχει υποκείμενο
π.χ. Διαβατέον ἐστίν ἡμῖν τόν ποταμόν (πρέπει να διαβούμε τον ποταμό).

β. Το ρηματικό επίθετο σε ουδέτερο γένος ενικού και σπάνια πληθυντικού αριθμού.

γ. Το ρηματικό επίθετο προέρχεται από μεταβατικά και αμετάβατα ρήματα και δέχεται όλα τα συμπληρώματα του ρήματος. Η σύνταξη έχει ενεργητική σημασία και εξαίρει την πράξη, δηλαδή αυτό που πρέπει να γίνει.

δ. Το αντικείμενο ακολουθεί τη σύνταξη του οικείου ρήματος.

ε. Αναλύεται σε: δεῖ + απαρέμφατο ενεργητικής ή μέσης φωνής. Η δοτική του ενεργούντος προσώπου μετατρέπεται σε αιτιατική και λειτουργεί ως υποκείμενο του απαρεμφάτου και το αντικείμενο παραμένει αντικείμενο.

π.χ. Διαβατέον ἐστὶν ἡμῖν τὸν ποταμόν > δεῖ διαβαίνειν ἡμᾶς τὸν ποταμόν.

στ. 'Οταν παραλείπεται το ἐστί, μερικές φορές, αντί δοτικής έχουμε αιτιατική του ενεργούντος προσώπου, σαν να ήταν υποκείμενο στο απαρέμφατο της λανθάνουσας ισοδύναμης έκφρασης δεῖ + απαρέμφατο. Αυτό το απαρέμφατο μάλιστα κάποιες φορές υπάρχει στην πρόταση ως υποκείμενο στο λανθάνον δεῖ.

π.χ. Τὸν βουλόμενον εὐδαίμονα εἶναι σωφροσύνην διωκτέον καὶ ἀσκητέον (αντί· τῷ βουλομένῳ εὐδαίμονι ...)

β. ρηματικά επίθετα σε -τός, -τή, -τόν
σημασία
α. Δηλώνουν αυτόν που κάνει ή έχει πάθει ό,τι σημαίνει το οικείο ρήμα, δηλαδή αυτό που σημαίνει η μετοχή ενεργητικού ή μέσου ενεστώτα και η μετοχή του παθητικού παρακειμένου αντίστοιχα (π.χ. γραπτός = γραμμένος, ἀνόητος = ὁ μή νοῶν).

β. Αυτόν που μπορεί να πάθει ό,τι σημαίνει το ρήμα ( π.χ. ἰατός = αυτός που μπορεί να γιατρευτεί).

γ. Αυτό που αξίζει ή είναι σωστό να πάθει ό,τι σημαίνει το ρήμα ( π.χ. θαυμαστός= αξιοθαύμαστος).

σύνταξη
α. στερεότυπα, όπως όλα τα επίθετα.

π.χ.  ᾿Αθάνατον μνήμην κατέλιπον.

β. ιδιότυπα, σε προσωπική ή απρόσωπη σύνταξη συνοδευόμενα από το ἐστί.

προσωπική σύνταξη
α. Η προσωπική σύνταξη σχηματίζεται από:

· υποκείμενο
· ἐστί

· ρηματικό επίθετο σε ονομαστική ως κατηγορούμενο
· δοτική προσωπική του ενεργούντος προσώπου ή του ποιητικού αιτίου (ή εμπρόθετο του ποιητικού αιτίου).

· δεν υπάρχει αντικείμενο
π.χ. ῾Ο ἀνεξέταστος βίος οὐ βιωτός ἐστιν ἀνθρώπῳ (τον απροβλημάτιστο βίο δεν αξίζει να τον ζει ο άνθρωπος).

β. Το ρηματικό επίθετο μπαίνει σε ονομαστική σε όλα τα γένη και τους αριθμούς σύμφωνα με το υποκείμενο του ἐστί.

γ. Η σύνταξη έχει παθητική σημασία και το ρηματικό επίθετο παράγεται από ρήματα μεταβατικά που συντάσσονται με αιτιατική.

δ.  Σ᾿ αυτή τη μορφή σύνταξης το ρηματικό επίθετο ουσιαστικά λειτουργεί ως κοινό επίθετο σε θέση κατηγορουμένου.

απρόσωπη σύνταξη
α. Η απρόσωπη σύνταξη σχηματίζεται από:

· ουδέτερο ρηματικού επιθέτου
· ἐστί

· δοτική προσωπική ενεργούντος προσώπου
· δεν υπάρχει υποκείμενο
π.χ. Οὐ βιωτὸν μοὶ ἐστι (δεν μου αξίζει να ζω, δεν μπορώ να ζω).

β. Το ρηματικό επίθετο προέρχονται από αμετάβατα ρήματα, γι᾿ αυτό δεν υπάρχει αντικείμενο.

γ. Αναλύεται σε: δυνατόν, ἄξιον ἔστι + απαρέμφατο. Στην περίπτωση αυτή ουσιαστικά   έχουμε την τυπική μορφή απρόσωπης έκφρασης και έτσι η δοτική προσωπική του ενεργούντος προσώπου διατηρείται ως δοτική προσωπική στην απρόσωπη έκφραση.

π.χ. Οὐ βιωτὸν μοὶ ἐστι > οὐκ ἄξιόν ἐστιν μοὶ ζῆν.

ενότητα 17η
πλάγιος λόγος

είδη του λόγου
α. 'Αμεσος ευθύς λόγος ονομάζεται ο λόγος που διατυπώνεται απευθείας και άμεσα από τον ομιλητή ή το συγγραφέα.

π.χ. ῾Υβριστὴς εἶ.

β. 'Εμμεσος ευθύς λόγος ή ημιπλάγιος ονομάζεται ο αρχικός λόγος κάποιου που επαναλαμβάνεται από κάποιον άλλο ή από τον ίδιο αυτολεξεί και μεταφέρεται σε μας έμμεσα, με τη μεσολάβηση ενός βοηθητικού ρήματος. Στην περίπτωση αυτή προτάσσεται ή παρεμβάλλεται ή ακολουθεί το βοηθητικό ρήμα (φημί, λέγω, ἐρωτῶ κ.ά.), ο λόγος κλείνεται σε εισαγωγικά και τα διανοήματα αρχίζουν με κεφαλαίο γράμμα.

π.χ. ῾Ο ῾Ιέρων εἶπεν· "Οὐχ οὕτως ἔχει ταῦτα".

γ. Πλάγιος λόγος λέγεται ο αρχικός λόγος κάποιου που επαναλαμβάνεται από κάποιον άλλο ή και από τον ίδιο τον ομιλητή ή αφηγητή εξαρτημένος από κάποιο ρήμα και παραλλαγμένος στη μορφή.

π.χ. ᾿Εγὼ νομίζω ἐχθρὸν εἶναι τὸν βασιλέα.

εξάρτηση - μορφές πλαγίου λόγου

	Εξάρτηση
	Μορφές


	α)  λεκτικά ρήματα
	ειδική πρόταση, ειδικό απαρέμφατο

	β)  γνωστικά ρήματα
	κατηγορ. μτχ., ειδική πρόταση, ειδικό απρ.

	γ)  αισθητικά ρήματα
	κατηγορημ. μτχ., ειδική πρόταση, ειδικό απρ.

	δ)  δοξαστικά ρήματα
	ειδικό απαρέμφατο

	ε) βουλητικά, κελευστικά ρήματα (βούληση, απαίτηση, αξίωση, απαγόρευση, ευχή)
	τελικό απαρέμφατο

	στ)  ερωτηματικά ρήματα
	πλάγια ερωτηματική πρόταση


μετατροπή ευθύ σε πλάγιο λόγο
α. οι κύριες προτάσεις κρίσεως μετατρέπονται σε ειδικές προτάσεις, ειδικά απαρέμφατα, κατηγορηματικές μετοχές  ανάλογα με το ρήμα εξάρτησης.

π.χ. ῾Υβριστὴς εἶ → Λέγει ὡς ὑβριστὴς εἰμί.

Οὐ δικαίως λαμβάνεις τὸ ἀργύριον →  Φησὶν οὐ δικαίως με λαμβάνειν τὸ ἀργύριον.

Κῦρος ἐν Κιλικίᾳ ἐστί →  ῎Ηκουσε Κῦρον ἐν Κιλικίᾳ ὄντα.

β.  οι κύριες προτάσεις επιθυμίας μετατρέπονται σε τελικό απαρέμφατο.

π.χ. ᾿Ανοίξατε τὰς πύλας →   Μειδίας τάς πύλας ἐκέλευσεν ἀνοῖξαι.

γ. οι ευθείες ερωτήσεις (κρίσεως ή επιθυμίας) μετατρέπονται σε πλάγιες ερωτήσεις (κρίσεως ή επιθυμίας) που διατηρούν την εισαγωγή, είδος, εκφορά και συντακτική θέση της ευθείας.

π.χ. Τί ποτε λέγει; → ᾿Ηπόρουν τι ποτε λέγει;

δ. τα απαρέμφατα και οι μετοχές παραμένουν απαρέμφατα και μετοχές.

π.χ. ᾿Ακουσόμενοι ἐπέμφθημεν →  ᾿Απεκρίναντο ὅτι ἀκουσόμενοι ἐπέμφθησαν.

ε.  οι δευτερεύουσες προτάσεις παραμένουν ομοειδείς δευτερεύουσες προτάσεις.

π.χ. Οὐκ ἔχω τὶ λέγω →  Οὐκ ἔχει τὶ λέγει.

στ. τα πρόσωπα των ρημάτων και οι  αντωνυμίες συνήθως μετατρέπονται σε γ' ενικό ή πληθυντικό πρόσωπο.

π.χ. ᾿Εμοὶ δοκεῖ δεινόν εἶναι →  ῎Εδοξεν αὐτῷ δεινὸν εἶναι.

ζ. τα χρονικά και τοπικά επιρρήματα συνήθως αλλάζουν.

π.χ. ῾Ορῶ Θηβαίους νῦν δεομένους →  ῾Ορῶ Θηβαίους τότε δεομένους
εγκλίσεις
α.  Αν το ρήμα εξάρτησης είναι αρκτικού χρόνου διατηρείται ο χρόνος και η έγκλιση του ρήματος του ευθύ λόγου.

π.χ. ῾Υβριστής εἶ.  → Λέγει ὡς ὑβριστής εἰμί.

β.  Αν το ρήμα εξάρτησης είναι ιστορικού χρόνου:

· η οριστική και η υποτακτική μετατρέπονται σε ευκτική του πλαγίου λόγου, όταν ταυτόχρονα δηλώνουν υποκειμενική γνώμη.

π.χ. Τῶν δικαίων οὐδενὸς ἀτυχήσω → ῾Ο Μειδίας ἔλεγεν ὡς τῶν δικαίων οὐδενὸς ἀτυχήσοι.

· η δυνητική οριστική, δυνητική ευκτική και η ευκτική παραμένουν αμετάβλητες.

π.χ. Λέγω ὅτι οὐδενὶ ἂν ἀπιστήσαιμι →  Σεύθης εἶπεν ὅτι οὐδενὶ ἂν ἀπιστήσειεν.

γ. Η προστακτική μετατρέπεται πάντα σε τελικό απαρέμφατο.

παρατηρήσεις
α. Η κλητική προσφώνηση μετατρέπεται σε δεύτερο αντικείμενο του ρήματος εξάρτησης.

π.χ. Λέγει Κῦρος "ὦ ἄνδρες, δεῖ ὑμᾶς εἶναι ἀγαθούς"→  Λέγει Κῦρος τοῖς ἀνδράσι ὅτι δεῖ σφᾶς εἶναι ἀγαθούς.

β. Εξαιτίας της αλλαγής των εγκλίσεων μεταβάλλονται και κάποιοι σύνδεσμοι. Συγκεκριμένα: ἐάν, ἄν, ἤν → εἰ

ὅταν → ὅτε
ἐπειδάν → ἐπειδή

ἐπήν, ἐπάν → ἐπεί


ὁπόταν → ὁπότε
γ. Το αοριστολογικό ἄν χάνεται στον πλάγιο λόγο.

μετατροπή πλάγιου σε ευθύ λόγο

	Πλάγιος λόγος
	Ευθύς λόγος


	α) ειδικά απρ., ειδικές πρότασεις, κατηγ. μτχ.
	κύριες προτάσεις κρίσεως

	β) τελικά απαρέμφατα
	κύριες προτάσεις επιθυμίας

	γ) πλάγιες ερωτήσεις
	ευθείες ερωτήσεις

	δ) δευτερεύουσες προτάσεις
	ομοειδείς δευτερεύουσες προτάσεις

	ε) ευκτική πλαγίου λόγου
	οριστική ή υποτακτική (αν το ρήμα εξάρτησης ήταν ιστορικού χρόνου)

	στ) το ρήμα εξάρτησης παραλείπεται
	


πλάγιοι υποθετικοί λόγοι
α. 'Ενας υποθετικός λόγος είναι πλαγιωμένος, όταν η απόδοσή του είναι ειδική πρόταση, ειδικό απαρέμφατο, κατηγορηματική μετοχή, τελικό απαρέμφατο, πλάγια ερώτηση, και σπανιώτερα δευτερεύουσα πρόταση.

β. Αν δεν προηγείται ρήμα ιστορικού χρόνου δεν υπάρχουν μετατροπές στις εγκλίσεις του υποθετικού λόγου.

π.χ. Λέγει ὅτι εἰ εἰσί βωμοί, εἰσί καί θεοί.

γ. Αν προηγείται ρήμα ιστορικού χρόνου γίνονται όλες οι αλλαγές που γίνονται στην πλαγίωση κάθε άλλου λόγου. Σ᾿ αυτή την περίπτωση, για να αναγνωρίσουμε το είδος του υποθετικού λόγου πρέπει να τον μετατρέψουμε σε ευθύ. 

π.χ. ῎Ελεγον ὅτι πράξοιεν σπονδάς, εἰ καί αὐτοί βούλοιντο → ᾿Εάν καί ὑμεῖς βούλησθε, πράξετε σπονδάς.

ενότητα 18η
ποιητικό αίτιο
ορισμός
Ποιητικό αίτιο είναι ο όρος της πρότασης που εκφράζει το πρόσωπο ή το πράγμα από το οποίο προέρχεται αυτό που παθαίνει το υποκείμενο ενός παθητικού ρήματος.

εκφέρεται
α.  απλή δοτική, όταν έχουμε:

· ρήμα συντελικού χρόνου (παρακείμενος, υπερσυντέλικος, συντελεσμένος               μέλλοντας).

π.χ. Πολλαί θεραπεῖαι τοῖς ἱατροῖς εὕρηνται.

· ρηματικό επίθετο σε -τέος ή -τός.

π.χ. ᾿Ωφελητέα σοι ἡ πόλις ἐστί.

Σημείωση: όταν η δοτική είναι προσώπου, ονομάζεται δοτική προσωπική του ενεργούντος προσώπου.

β.  ὑπό + γενική
π.χ. Κέφαλος ἐπείσθη ὑπὸ Περικλέους.

γ. ἀπό, ἐκ, παρά, πρός + γενική (σπανιότερα).

π.χ. ᾿Επράχθη οὐδὲν ἀπ᾿ αὐτῶν.
μετασχηματισμός ενεργητικής σε παθητική σύνταξη
α. Το ρήμα μετατρέπεται από ενεργητική σε παθητική φωνή.

β. Το υποκείμενο της ενεργητικής σύνταξης γίνεται ποιητικό αίτιο της παθητικής σύνταξης.

γ. Στα μονόπτωτα ρήματα το αντικείμενο γίνεται υποκείμενο του παθητικού ρήματος.

π.χ. ῾Ο πατὴρ φιλεῖ τὸν παῖδα → ῾Ο παῖς φιλεῖται ὑπὸ τοῦ πατρός.

δ. Στα δίπτωτα ρήματα το άμεσο αντικείμενο γίνεται υποκείμενο του παθητικού ρήματος και το έμμεσο παραμένει στην ίδια πτώση ως αντικείμενο του παθητικού ρήματος.

π.χ. Οἱ Πέρσαι διδάσκουσι τοὺς παῖδας σωφροσύνην → Οἱ παῖδες διδάσκονται σωφροσύνην ὑπό τῶν Περσῶν.

ε. Το κατηγορούμενο του αντικειμένου του ενεργητικού ρήματος γίνεται κατηγορούμενο του υποκειμένου του παθητικού ρήματος.

ενότητα 19η
σύγκριση

είδη

α. σύγκριση υπεροχής, όταν δύο όντα συγκρίνονται ως προς μια κοινή τους ιδιότητα και διαπιστώνεται η υπεροχή του ενός απέναντι στο άλλο.

π.χ. Δικαιοσύνη κρείσσων ἐστὶ πάσης ἀρετῆς (η δικαιοσύνη είναι καλύτερη από κάθε αρετή).

β. σύγκριση αντίθεσης, όταν: 

· συγκρίνονται δύο ιδιότητες, καταστάσεις ή ενέργειες του ίδιου προσώπου ή πράγματος και δηλώνεται η μεταξύ τους αντίθεση.

π.χ. Οἱ πάσχοντες ταῦτα γίγνονται ἐχθροὶ μᾶλλον ἤ φίλοι (όσοι υποφέρουν αυτά γίνονται περισσότερο εχθροί παρά φίλοι).

· δύο όντα συγκρίνονται ως προς μια ιδιότητα αντίθετη από εκείνη που έχει ο β' όρος.

π.χ. Μὴ φανῶμεν χείρους τῶν προγόνων (ας μην αποδειχτούμε κατώτεροι από τους προγόνους).

σύγκριση έχουμε με
α. επίθετο ή επίρρημα συγκριτικού βαθμού.

β. συγκριτικές λέξεις (διάφορος, ἄλλος, ἀλλότριος, ξένος, ἕτερος, προτεραῖος, κ.ά.).

όροι σύγκρισης
Α' όρος σύγκρισης είναι ο όρος ο οποίος συγκρίνεται με κάτι άλλο. Μπορεί να είναι οποιοσδήποτε όρος της πρότασης.

Β' όρος σύγκρισης είναι ο όρος με τον οποίο γίνεται η σύγκριση.

Α' όρος


Β' όρος
π.χ. Σωκράτης ἐστὶ σοφώτερος ἐμοῦ.

εκφορά β΄ όρου
α. όταν είναι όνομα (ουσιαστικό, επίθετο, επιθετική μετοχή, ουσιαστικοποιημένη λέξη)·

· γενική συγκριτική
:

   π.χ. Οὐδὲν θηρίον ἀγριώτερον τοῦ ἀνθρώπου.
· ἤ και ομοιόπτωτα με τον α' όρο:
    π.χ. Οὐδὲν θηρίον ἀγριώτερον ἢ ἄνθρωπος.

β. όταν δεν είναι όνομα:

· ἤ και ομοιότροπα με τον α' όρο:

π.χ. Δεκάκις ἂν ἕλοιτο χορηγῆσαι μᾶλλον ἢ ἀντιδοῦναι ἅπαξ.

γ. σπανιότερα εκφέρεται με:

· ἀντί, πρό + γενική:

π.χ. Δόξαν μᾶλλον ἀντὶ τοῦ ζῆν ἠγαπηκὼς ἂν εἴη.

· παρά, πρός + αιτιατική: 

π.χ. ῾Ηλίου ἐκλείψεις πυκνότεραι παρὰ τὰ ἐκ τοῦ πρὶν χρόνου μνημονευόμενα ξυνέ-βησαν.

· ἤ + κατά + αιτιατική, ἤ ὥστε + απαρέμφατο, ἤ + απαρέμφατο, όταν ο α' όρος είναι δυσανάλογα ή ασύγκριτα ανώτερος από τον β': 

π.χ. ᾿Αθηναῖοι ἐν Σικελία μείζονα ἢ κατὰ δάκρυα ἔπαθον.

· ἤ + ολόκληρη πρόταση (κύρια ή δευτερεύουσα):

π.χ. ῾Ελάττω κακὰ ποιοῦσι ἢ πάσχουσι (κάνουν λιγότερα κακά από αυτά που υπομένουν).

παράλειψη β΄ όρου
α.  όταν εννοείται εύκολα.

β.  όταν είναι ακριβώς αντίθετος με τον α' όρο.

π.χ. ᾿Εν εἰρήνῃ οἱ πολῖται ἀμείνους γνώμας ἔχουσιν (ἤ ἐν πολέμῳ).

ενίσχυση β΄ όρου
Η έννοια του συγκριτικού μπορεί να επιτείνεται με τα· μᾶλλον, πολύ, πολλῷ, ὀλίγον, ὀλίγῳ, ἔτι.

π.χ. Πολλῷ μεῖζον τοῦ πλούτου ἡ σοφία ἐστί.

υπερθετικός βαθμός
Σύγκριση μπορούμε να έχουμε και με επίθετα ή επιρρήματα υπερθετικού βαθμού. Στην περίπτωση αυτή:

α. ο β' όρος εκφέρεται:

· με γενική διαιρετική, όταν ο α' όρος περιλαμβάνεται στη γενική.

π.χ. Σὺ εἶ φιλοκινδυνότατος πάντων ἀνθρώπων.

· με γενική συγκριτική, όταν ο α' όρος δεν περιλαμβάνεται στη γενική.

π.χ. ῾Η στρατεία ἐγένετο μεγίστη τῶν πρὸ αὐτῆς.

β. ο β' όρος παραλείπεται όταν δηλώνεται ιδιότητα στον ανώτατο βαθμό.

π.χ. Κῦρος ἔφη κάλλιστος.

γ. Η έννοια του υπερθετικού μπορεί να επιτείνεται με τα· μάλιστα, πολύ, πολλῷ, μακρῷ, ὡς, ὡς οἷόν τε, δή.

π.χ. ῾Ως οἷόν τε διὰ βραχυτάτων ἐρῶ.

ενότητα 20η
σύνδεσμοι

1. Παρατακτικοί σύνδεσμοι (δεν εισάγουν δευτερεύουσες προτάσεις)

α. Συμπλεκτικοί: είναι οι σύνδεσμοι που ενώνουν καταφατικά ή αποφατικά λέξεις ή προτάσεις. Είναι οι εξής: τε, καί, οὔτε, μήτε, οὐδέ, μηδέ.

β. Αντιθετικοί: δηλώνουν ότι οι λέξεις ή οι προτάσεις που συνδέουν είναι αντίθετες μεταξύ τους. Είναι οι εξής: μέν, δέ, μέντοι (όμως), ἀλλά, μήν (όμως), ἀλλά μήν (αλλά όμως), καίτοι (και όμως), καίπερ (και όμως), καί μήν (και όμως), οὐ μήν ἀλλά (αλλά όμως).

γ. Διαζευκτικοί ή διαχωριστικοί·: είναι οι σύνδεσμοι που ενώνουν διαζευκτικά λέξεις ή προτάσεις. Είναι οι εξής· ἤ, ἤτοι, εἴτε, ἐάντε, ἄντε, ἤντε.

δ. Συμπερασματικοί: δηλώνουν συμπέρασμα. Είναι οι εξής: ἄρα, δή (λοιπόν), οὖν (λοιπόν, τουλάχιστο), τοίνυν (λοιπόν), οὔκουν (λοιπόν δεν), οὐκοῦν (λοιπόν), τοιγάρτοι, τοιγαροῦν.

ε. Αιτιολογικός: δηλώνει αιτιολογία. Είναι μόνο ο γάρ.

2. Υποτακτικοί σύνδεσμοι (εισάγουν δευτερεύουσες προτάσεις)

α. Ειδικοί: ὅτι, ὥς.

β. Αιτιολογικοί: ὅτι, διότι, ὡς, ἐπεί, ἐπειδή, εἰ, ὅτε, ὁπότε.

γ. Τελικοί: ἵνα, ὅπως, ὡς.

δ. Υποθετικοί: εἰ, ἐάν, ἄν, ἤν.

ε. Παραχωρητικοί: εἰ καί, ἐάν καί, ἄν καί, ἤν καί, καί εἰ, κεἰ, καί ἐάν, καί ἄν, κἄν, καί ἤν, οὐδ᾿ εἰ, οὐδ᾿ ἄν, μήδ᾿ εἰ, μήδ᾿ ἄν.

στ. Χρονικοί: ὡς, ὅτε, ὁπότε, ἐπεί, ἐπειδή, ἕως, ἔστε, ἄχρι, μέχρι, ἡνίκα, ὁπηνίκα, πρίν, ὁσάκις, ὁποσάκις, εμπρόθετα αναφορικά (ἐξ οὗ, ἐξ ὅτου κ.λπ.).

ζ. Συμπερασματικοί: ὡς, ὥστε, ἐφ᾿ ᾧ, ἐφ᾿ ᾧ τε.

η. Ενδοιαστικά μόρια:  μή, μή οὐ.

Σημείωση: δευτερεύουσες προτάσεις εισάγουν επίσης οι αναφορικές αντωνυμίες και τα αναφορικά επιρρήματα (αναφορικές και πλάγιες ερωτηματικές) και οι  ερωτηματικές αντωνυμίες και τα ερωτηματικά επιρρήματα (πλάγιες  ερωτηματικές προτάσεις).

3. Σύνδεσμοι που εισάγουν περισσότερα από ένα είδος προτάσεων
α. ὅτι  ( ειδικές προτάσεις
( αιτιολογικές προτάσεις
β. ἐπεί, ἐπειδή ( χρονικές προτάσεις
( αιτιολογικές προτάσεις
γ. ὅπως  ( αναφορικές προτάσεις
( πλάγιες ερωτηματικές προτάσεις
( τελικές προτάσεις
( ὅπως μή· ενδοιαστικές προτάσεις
δ. ὅτε, ὁπότε ( χρονικές προτάσεις
( αιτιολογικές προτάσεις
ε. ἐάν, ἄν   ( υποθετικές προτάσεις
( πλάγιες ερωτηματικές προτάσεις
στ. μή ( ενδοιαστικές προτάσεις
( τελικές προτάσεις (σπάνια)

ζ. εἰ ( υποθετικές προτάσεις
( αιτιολογικές προτάσεις
 ( πλάγιες ερωτηματικές προτάσεις
η. κἄν, καί ἐάν, καί εἰ, καί ἄν   ( εναντιωματικές προτάσεις
( υποθετικές προτάσεις
θ. ὡς ( ειδικές προτάσεις
( αιτιολογικές προτάσεις
( τελικές προτάσεις
( συμπερασματικές προτάσεις
( χρονικές προτάσεις
( αναφορικές προτάσεις
( πλάγιες ερωτηματικές προτάσεις
περιεχόμενα

